text:
Nami jalan tempat museum ieu, JL Lembong, dicandak ti name letkol lembong, salah sahiji bala tantara Siliwangi anu jadi korban dina paristiwa kudeta angkatan perang ratu adil (APRA), sateuacanana jalan ieu teh namina Oude Hospitaalweg.
Sajarah museum
Wangunan nu ngabogaan gaya arsitektur late romanticism diwangun di taun 1910-1915 dina masa kolonial walanda jang tempat panyicingan perwira walanda saentos kamerdekaan dicandak ku bala tantara Siliwangi jang digunakeun markas Divisi Siliwangi (Militaire Akademie Bandung) di taun 1949-1950. Wangunan ieu luas tanahna 4.176 jeung luas wangunanana 1.674 .
Dina tanggal 23 mei 1966 wangunan ieu di ajegkeun jadi museum Wangsit Mandala Siliwangi ku panglima divisi Siliwangi ka-8 kolonel Ibrahim Adjie.
Dina taun 1979 wangunan anyar tingkat ka 2 nu di resmikeun 10 November 1980 ku pangdam siliwangi ka 15 mayjen Yoga Sugama jeung prasastina di tandatangannan ku presiden RI Soeharto.
Koleksi museum
Koleksi museum nyaeta banda-banda nu digunakeun ku pasukan kodam Siliwangi ti pakarang sapopoe jiga tumbak, panah keris, kujang jeung bom Molotov nepi ka sanjata modern siga panser rel (jieunan Indonesia), meriam,jeung kandaraan lapis waja.
Di taun 1926 Mandala Wangsit Siliwangi oge pernah aya kajadian pemberontakan APRA, di dinya oge letnan Kolonel Adolf Lembong anu pupus jadi pahlawan jang Indonesia jeung Philipina.
Aya oge tantara Kendil(tantara anu nyeuri hate)
Name Siliwangi dicandak tinami Raja Pajajaran nu boga gelar Sribaduga, Mahaguru, Maharaja, Prabusiliwangi, jeung anu sejenna.
Museum nyaeta hiji tempat anu miboga fungsi jang mamerkeun, ngajaja, ngoleksi elmu budaya jang tujuan pendidikan jeung rekreasi.
Konferensi Asia Afrika nu mimiti (KAA 1) diayakeun di kota Bandung dina kaping 19 april 1995 jeung diiluan ku 29 nagara kawasan Asia jeung Afrika. Konferensi ieu ngahasilkeun 10 siki hasil kasepakatan kabeh nu pigaduh name dasasila Bandung/ Bandung Declaration.
Dina ayana Dasasiila Bandung mampu ngahasilkeun resolusi dina siding PBB nu ka 15 taun 1960 nyaeta resolusi Deklarasi Pembenaran Kamerdekaan Ka nagara-Nagara jeung bangsa anu ka jajah nu mindeng kasohor Deklarasi Dekolonisasi.
Nagara-Nagara anu miluan KAA di Bandung nyaeta:
1. Indonesia
2. Afghanistan
3. Kamboja
4. RRC/ Cina
5. Mesir
6. Ethiopia
7. India
8. Filipina
9. Birma
10. Pakistan
11. Srilanka
12. Vietnam Utara
13. Vietnam Selatan
14. Saudi Arabia
15. Yaman
16. Syiria
17. Thailand
18. Turki
19. Iran
20. Irak
21. Sudan
22. Laos
23. Libanon
24. Liberia
25. Thailand
26. Ghana
27. Nepal
28. Yordania
29. Jepang
Sapuluh inti sari / isi anu dipikandung dina Dasasila Bandung nyaeta:
1) Mihormat kana dasar manusa anu aya dina piagam PBB.
2) Mihormat kadaulatan jeung integritas sakabeh bangsa.
3) Mihormat jeung ngahargaan kana parbedaan RAS jeung ngaku aya panyamian sakabeh ras jeung bangsa di dunia.
4) Teu milu campur jeung intervensi nagara sejen.
5) Mihormat hak sakabeh bangsa jang ngabela sorangan atawa kolektif hiji nagara gede.
6) Teu ngagunakeun aturan ti pertahananan kolektif jang bertindak jeung kapentingan hiji Negara Gede.
7) Teu ngancem jeung ngalakukeun hiji kekerasan ka hiji daerah atawa kamerdekaan politik hiji nagara.
8) Ngabereskeun jeung ngasalsekeun pasualan sakabeh bentuk perselisihan Internasional hiji jalan akur jeung persetujuan PBB.
9) Ngamajukeun kaptentingan mikabeh jeung kerjasama.
10) Mihormat hukum jeung kawajiban internasional.
Di ajeg keun dina kaping 24 april 1980 ku Pa Harto.
Pasualan-pasualan anu dibahas:
1. Konflik gede Indonesia jeung china].
2. Agresi komunis internasional.
3. Kolonialisme jeung imperialisme.
4. Lomba sanjata.
5. Rasialisme.
Dina kaping 18-24 april 1955 ngundang 30 nagara, tapi aya hiji nagara anu teu miluan nyaeta RHODESIA kulantaran keur aya konflik.KAA ngahasilkeun kamerdekaan jang 3 nagara jajahan di Asia , afrika jeung ngaruh kana:
· Lahirna nagara-nagara anu merdeka
· Peranan PBB jadi leuwih alus
· Lahirna gawe bareng di sakabeh bidang
Ali Sastro Amijoyo nyaeta wakil jang Indonesia.


c: text/html

text:
Tari Rakyat
nya éta tarian anu tumuwuh jeung mekar di kalangan rahayat, ragem tarian rakyat mekar nurutkeun letak geografis, saperti daérah pagunungan, jeung daérah basisir, hal ieu nu ngabédakeun wangun jeung dinamika tarian.
Deskripsi
Tari rakyat
nya éta tarian anu diciptakeun ku hiji masarakat di hiji tempat nu béda-beda. Dina prakna, unggal tarian ogé ngabogaan ciri khas gerakan sarta ngaranna sorangan. Teu bisa ditangtukeun taun sabarah munculna aliran tari rakyat ieu sorangan. Pasualanna nya éta daya sebar di masarakatna ragem-ragem waktuna. Karakter tari rakyat dina umumna nya éta gerak-gerak spontanitas, ti kaparigelanna sewang-sewangan. Tari rakyat biasana dingaranan kumaha laguna. Jadi ngaran tarianna biasana saluyu jeung judul waditra atawa lagu ketuk tilu. Contona nya éta:
- Polostomo,
- Cikeruhan,
- Gaplék,
- Érang,
- Géboy,
- Bardin, jrrd
Gerak anu biasana dipaké nya éa gerakan penca silat
. Aya ogé dina wangun gerakanna, loba nu nyokot ti ngaran gerak atawa ngaran sasatoan jeung tatangkalan, misalna kadal meuntas, kuntul longok, bajing luncat, jrrd. Struktur tarianna biasana kabagi jadi tilu bagéan nya éta bagéan hiji biasana disebut negan istilah arang-arang bubuka/nyorong, bagéan dua nya éta eusi lagu misalna Polostomo naék géboy, atawa gaplék hungkul, jeung dipungkas ku arang-arang panutup, tuluy panutup
Sumber rujukan
Piwulangpedia | su.wikipedia.org/wiki/Tari_Rakyat

robotstxt: allowed

filter: keep


text:
Herman Willem Daendels
Herman Willem Daendels lahir di Hattem, Gelderland tanggal 21 Oktober 1762 tilar di St. George d'Elmina (Dutch Gold Coast, ayeuna bagian ti Ghana), 2 Méi 1818) nyaéta saurang politikus Walanda anu ngajabat jadi Gubernur Jéndral Hindia-Walanda-Wétan ka-36 antara taun 1808 jeung 1811. [1]
Daptar eusi
Mangsa Awal Hirup[édit | sunting sumber]
Lahir di Hattern, Walanda tanggal 21 Oktober 1762, anak ti Burchard Johan Daendels, saurang sekretaris mayor jeung Josina Christina Tulleken. Anjeunna diajar élmu hukum di Universitas Hardewijk, nyangking gelar doktor tanggal 10 April 1783.
Mangsa Sawawa[édit | sunting sumber]
Dina taun1780 jeung1787 anjeunna milu pakumpulan pemberontak di Walanda jeung tuluy lumpat nyalingker ka Perancis. Di dinya anjeunna ningali ti kadeukeutan Révolusi Perancis tuluy ngagabungkeun manéh jeung pasukan Batavia anu républikan. Ahirna anjeunna meunang pangkat jéndral jeung dina taun 1795 anjeunna asup ka Walanda tuluy asup ka tentara républik batavia kalawan pangkatna Létnan-Jéndral. Minagnka kaum Unitars, anjeunna miluan ngurus pikeun disusunna Undang-undang Dasar Walanda nu mimiti. Ogé anjeunna ngainvéntarisir sacara militér dua kali. Tapi invasi urang Inggris jeung Rusia di provinsi Noord-Holland téh akibatna goréng keur anjeunna mah. Anjeunna dianggap kurang tanggap jeung diserang ku sababaraha-pihak . Ahirna anjeuna kuciwa jeung ngundurkeun manéh ti tentara dina taun 1800. Anjeunna mutuskeun pindah ka Heerde, Gelderland.
Karir[édit | sunting sumber]
Dina taun 1806 anjeunna dipanggil ku Raja Walanda, Raja Louis (Koning Lodewijk) pikeun ngabakti deui di tentara Walanda. Anjeunna dibéré tugas pikeun ngajagaan provonsi Friesland jeung Groningen tina serangan Prusia. Tuluy sabada suksés, dina tanggal 28 Januari 1807 dumasar saran Kaisar Napoléon Bonaparté, anjeunna dikirim ka Hindia-Walanda minangka Gubernur Jéndral.
Gubernur Jḗndral di Hindia-Walanda[édit | sunting sumber]
Daendels nepi di Batavia dina tanggal 5 Januari 1808 pikeun ngaganti Gubernur Jéndral Albertus Wiese. Daendels dipapancénan tugas utamana pikeun jadi panyalindung pulo Jawa tina serangan tentara Inggris. Jawa téh mangrupa hii-hijina wewengkon koloni Walanda-Perancis anu can ragrag kana kakawasaan Ingris sabada Isle de France jeung Mauritius dina taun 1807. Tapi sanajan kitu sababaraha kali armada Inggris téh geus muncul di wilayah kalér laut Jawa, ogé di deukeut Batavia. Dina taun 1800, armada Inggris geus ngablokir Batavia jeung ngancurkeun pangkalan kapal walanda di Pulo Onrust nepika teu pungsi deui. Dina taun 1806, armada leutik Inggris dina kapamingpinan laksamana Pellew muncul di Gresik.
Sabada blokade singget, pupuhu militér Walanda, Von Franquemont mutuskeun pikeun embung ngéléhan ka Pellew. Ultimatum Pellew pikeun badarat di Surabaya téh teu kalakonan, tapi saméméh ninggalkeun Jawa, Pellew nungtut ka Walanda sanggak ngabongkar sakabéh pertahanan mariem di Gresik jeung ahirna dikabulkeun. Nalika ngadéngé ieu hal téh, Daendels sadar yén kakuatan Perancis-Walanda anu aya di jawa téh moal mampuh nyanghareupan kakuatan armada Inggris. Nu antukna anjeunna ngalaksanakeun tugasna kalawan buru-buru. Tentara Walanda téh ku anjeunna dieusian ku para pribumi, anjeunna ngawangun rumah sakit jeung tangsi-tangsi militér anyar. Di Surabaya anjeunna ngawangun hiji pabrik senjata, di Semarang anjeunna ngawangun pabrik mariem jeung di Batavia anjeunna ngawangun sakola militér. Kastil nu di Batavia diancurkeun ku anjeunna tuluy diganti ku bénténg di Meester Cornelis (kiwari Jatinegara). Di Surabaya diwangun Bénténg Lodewijk. Proyék utama anjeunna nyaéta Jalan Raya Pos, sabenerna mah diwangun ogé pikeun mangpaat militérna, nyaéta pikeun ngusahakeun tentara-tentarana sangkan bisa gerak kalawan gancang.
Ka raja-raja di Jawa, anjeunna boga sikep keras, tapi kurang stratégis nu antukna para-raja téh nyimpen dendam ka anjeunna. Dina sawangan Daendels, sakumna raja pribumi kudu ngaku ka raja Walanda minangka jungjunganna jeung ménta panyalindungan ka anjeunna. Dumasar kana konsép ieu, Daendels ngarubah jabatan pajabat Walanda di karaton Solo jeug karaton Yogya tina résiden jadi minister. Minister teu ngan boga kalungguhan minangka pajabat Walanda wungkul, tapi minangka wakil raja Walanda jeung juga wakil anjeunna di karaton Jawa. Alatan kitu Daendels nyieun aturan geunaan tata-titi raja-raja Jawa ka para minister di karatonna.
Lamun dina zaman VOC mah para residen Walanda téh dianggap sarua saperti pangawasa wewengkon anu séba ka raja-raja Jawa kalawan dieuk di handap jeung méré seureuh minangka tanda ngahormat raja Jawa, ari minister mah teu pantes pikeun dianggap jeung diperlakukeun saperti kitu. Minister mah boga hak pikeun diuk sajajar jeug raja, maké payung saperti raja, teu perlu muka topi atawa méré seureuh ka raja, jeung kudu disambut ku raja kalawan ku cara nangtung tina tahtana saupama ministri datang ka karaton. Nalika papanggih di tengah jalan jeung raja, minister teu kudu turun tina karéta tapi cukup ku muka jandéla karéta jeung meunang pasalingsingan jeung karéta raja. Sanajan di Surakarta Sunan Pakubuwono IV narima éta katangtuan, di Yogyakarta Sultan Hamengku Buwono II nampik éta hal. Daendels kudu rada maksa sangkan Sultan Yogya bisa ngalaksanakeun éta aturan. Tapi dina haté leutikna mah raja téh tetep teu narima kana kalakuan Daendels. Jadi nalika urang Ingrris daratang, tuluy maranéhna babarengan jeung para raja “ngahianat” urang Walanda.
Béda jeung dipercaya ku jalma réa salila ieu, Daendels salila mangsa pamaréntahanana mémang maréntahkeun pangwangunan jalan di Jawa tapi teu dilakukeun ti Anyer nepika Panarukan. Jalan antara Anyer jeung Batavia mah geus aya ti saméméh Daéndels datang. Alatan kitu numutkeun het Plakaatboek van Nederlandsch Indie jilid 14 mah, Daendels téh mimiti ngawangun jalan ti Buitenzorg ka Cisarua jeung satuluyna nepika Sumedang. Pangwangunan dimimitian bulan Mei 1808. Di Sumedang, proyék pangwangunan jalan ieu téh kabentur kana kaayaan alam anu bangga kusabab réa nyampak batu cadas, akibatna para pagawé nolak pikeun ngalakukeun éta proyék jeung ahirna pangwangunan jalan téh macét. Ahirna Pangéran Kornél turun jeung langsung nyanghareupan Daendels pikeun ménta pangarti kana panolakan para pagawé. Nalika mikanyaho ieu hal, Daendels maréntahkeun komandak pasukan zeni Brigadir Jendral von Lutzow pikeun ngungkulanana. Alatan témbakan artiléri, ahirna pasir cadas téh bisa diratakeun jeung pangwangunan diteruskeun nepika Karangsambung. Nepi di Karangasambung, éta proyék pangawangunan téh dilakukeun kalawan meunang upah. Para bupati pribumi diparéntahkeun pikeun nyiapkeun tanaga gawé dina jumlah nu ditangtukeun jeung masing-masing pagawé teh unggal poéna dibayar 10 sén saurang jeung ditambahan ku béas sarta jatah uyah unggal minggu.
Sabada nepi di Karangsambung dina bulan Juni 1808, waragad tilu puluh rébu gulden anu disadiakeun Daendels pikeun mayar para pagawé téh béak diluar itunganana, euweuh deui waragad pikeun mayar éta proyék pangwangunan jalan téh. Nalika Daendels nganjang ka Semarang dina tengah bulan Juli 1808, anjeunna ngundang sakumna bupati di basisir kalér Jawa. Dina éta lawungan téh Daendels nepikeun yén proyék pangwangunan jalan kudu terus dituluykeun kusabab kapentingan pikeun ksajahteraan rahayat (H.W. Daendels, Staat van Nederlandsch Indische Bezittingen onder bestuur van Gouverneur Generaal en Marschalk H.W. Daendels 1808-1811, 's Gravenhage, 1814. Para bupati diparéntahkeun pikeun nyadiakeun pagawé kalawan konsékuénsina éta para pagawé téh dibébaskeun tina kawajiban gawé ka para bupati tapi kudu mikeun tanagana keur pangwangunan jalan. Sawatara éta, para bupati kudu nyadiakeun kabutuhan pangan keur maranéhna. Sakumna ieu proyék téh baris diawas ku para prefect nu mangrupa kepala daérah nu ngaganti résiden VOC. Tina hasil kamupakatan éta téh , proyék pangwangunan jalan diteruskeun ti Karangsambung ka Cirebon. Dina bulan Agustus 1808 éta jalan téh geus nepi ka Pekalongan. Sabenerna jalan anu ngahubungkeun Pekalongan nepi ka Surabaya mah geus nyampak, sabab dina taun 1806 Gubernur Jéndral Timur Laut Jawa Nicolaas Engehard geus maké éta jalan pikeun mawa pasukan Madura dina raraga numpes pemberontak Bagus Rangin di Cirebon (Indische Tijdschrift, 1850). Jadi Daendels mah ngan saukur ngalegaan ieu jalan. Tapi mémang maréntahkeun pikeun muka jalan ti Surabaya nepika Panarukan minangka palabuan ékspor paling tugtung di Jawa Wétan harita.
Tumbu Luar[édit | sunting sumber]
- (Inggris) Encyclopaedia Britannica, Herman Willem Daendels
- (Inggris) Herman Willem Daendels - Rijksmuseum, Amsterdam
Catetan[édit | sunting sumber]
- ↑ The only complete biography of Daendels is the now rather dated publication by Paul van 't Veer,Daendels, maarschalk van Hollan (Zeist/Antwerpen: De Haan-Standaard Boekhandel 1963)


text:
Oto Iskandar di Nata
Raden Oto Iskandar di Nata nyaéta pajoang kamerdikaan anu lahir di Bandung 31 Maret 1897. Manéhna mingpin Pagoejoeban Pasoendan saprak warsih 1929 nepi ka 1942. Organisasi ieu usik dina widang atikan (ngadegkeun loba sakola), budaya, ékonomi (Bank sarta koperasi) sarta hukum (lembaga bantuan hukum sarta rehabilitasi urut narapidana). Warsih 1931 nepi ka 1941 manéhna anggota Volksraad, anu jadi embrio ti déwan wawakil rahayat di poé kahareupnakeun.
Warsih 1945 manéhna jadi anggota BPUPKI (Awak Penyelidik Usaha-usaha Kamerdikaan Indonésia) sarta diuk dina PPKI (Panitia Persiapan Kamerdikaan Indonésia). Oto Iskandar di Nata milu ngararancang UUD 1945. Dina sidang PPKI tanggal 19 Agustus 1945, Oto mengusulkan ambéh Sukarno dipilih minangka Présidén sarta Hatta minangka Wawakil Présidén. Anggota sidang nyatujuan usul kasebut sacara aklamasi.
Sanggeus Indonésia merdika, Oto diangkat jadi Menteri Nagara anu ngurus masalah kaamanan. Dina kalungguhan éta pisan manéhna leungit dina ahir warsih 1945. Bisa disebutkeun Oto Iskandar di Nata nyaéta "jelema leungit" kahiji dina sajarah Republik Indonésia.
Anyar 14 warsih saterusna (1959), kaungkab yén manéhna dibunuh saurang pulisi ngaranna Mujitaba. Pembunuhan éta dipigawé di basisir Mauk, Tangerang. Sang palaku dihukum 15 warsih panjara. Tapi di jero pangadilan henteu kaungkab saha anu ngajurung Mujitaba.
Prijana Abdurrasyid (kiwari Prof.Dr) anu jadi jaksa dina sidang éta ménta tambahan wayah sidang pikeun ngungkab dalang di balik pembunuhan éta. Tapi bongbolonganana teu terkabul, ku kituna ngan palaku lapang anu tertangkap sarta dihukum, tapi aktor intelektualnya teu tersentuh.
Pikeun ngahormatan jasa Oto, Pamaréntah Jawa Kulon ngawangun hiji taman astana pahlawan di Taman Keusik, Lembang. Dina batu nisan ditulis Otoiskandardinata, lahir 31-3-1887, wafat 19-12-1945. Sabenerna, teu aya jasad Oto, teu aya jenasah Oto Iskandar di Nata di dinya. Anu aya ngan sejumput keusik ti basisir Mauk, terbungkus lawon bodas.


text:
Ranginang
Rangginang (atawa raginang, ranginang, Basa Indonésia:rengginang, rengginan) mangrupakeun kadaharan nu kasohor di Indonésia. Teu sirikna di unggal wewengkon, utamana di Pulo Jawa, miboga kamonésan ranginang gumantung wewengkonna masing-masing.
Daptar eusi
Kagunaan rangginang[édit | sunting sumber]
Rangginang bisa didahar langsung, minangka susuguh keur sémah boh di imah atawa dinu kariaan, atawa bisa oge keur deungeun sangu. Keur didahar langsung, cocog lamun rangginang didahar jeung cikopi.
Rupa-rupa rangginang[édit | sunting sumber]
- Dumasar rasana, rangginang aya nu asin jeung amis. Nu pangilaharna mah rangginang asin.
- Dumasar bentukna, wangun rangginang tiasa rupi-rupi, gumantung citakannana, tiasa buleud atanapi kotak, kadang-kadang henteu dicitak ku citakan, mung diréka-réka ku panangan waé.
- Dumasar ukurannana, henteu aya babagian ranginang nu pasti dumasar kana ukurannana, tapi rangginang bisa variatif ti ukuran pangleutikna nu diameterna kurang leuwih 3 senti, nepikeun ka rangginang-rangginang gede nu leuwih ti sapuluh senti.
- Dumasar nu nyieunna, rangginang bisa dibagi jadi rangginang jieunan sorangan (biasana ibu-ibu di imah sorangan keur nyuguhan semah atawa kadaharan sapopoe, nyieunna make parabotan saayana, citakannana kadang-kadang ukur dijieun tina awi), sarta rangginang jieunan pabrik(kiwari pabrik rangginang loba di mana-mana kalayan make citakan nu leuwih hade)
Bahan ranginang[édit | sunting sumber]
Ranginang dijieun tina béas ketan anu diseupan sareng dibungbuan. Bungbuna bisa rupa-rupa gumantung kana rasa nu dipikaresep. Pikeun ranginang asin, uyah, bawang bodas jeung sajabana tangtu dibutuhkeun. Kadang-kadang ditambahan tarasi. Keur raginang amis, tangtu kudu make gula
Cara ngadamel rangginang[édit | sunting sumber]
Kanggo ngadamel rangginang, beas ketan diseupan sareng dibungbuan. Saparantosna cekap asakna (teu kenging asak teuing), ketan nu tos pagalo sareng bungbu teras dicitak, didaraykeun dina nyiru, ayakan atanapi rupi-rupi anyaman anu tiasa dianggo kanggo moe. Lajeng rangginang dipoé dugikeun ka garing. Saparantosna garing, rangginang atah digoréng.


text:
4G
4G (singketan tina istilah basa Inggris: fourth-generation technology) nyaéta istilah ieu umumna dipaké ngarujuk kana téknologi telepon sélulér. 4G dimekarkeun tina téknologi 3G. Ngaran resmi téknologi 4G ieu nurutkeun IEEE Institute of Electrical and Electronics Engineers (IEEE) nyaéta "3G and beyond".
Sajarah[édit | sunting sumber]
Mekarna téknologi tanpa kabel bisa diringkes saperti kieu:
- Generasi kahiji: ampir sakumna sistem dina generasi ieu mangrupa sistem analog, utamana dimaksudkeun pikeun ngirimkeun sinyal sora. Contona: Nordic Mobile Telephone (NMT) sarta Analog Mobile Phone System (AMPS).
- Generasi kadua: dijadikeun standar komérsial kalawan format digital, sajaba ti ngirimkeun sora, oge mampuh dipaké komunikasi data. Contona: GSM jeung CDMA2000 1xrtt.
- Generasi katilu: digital, sanggup ngirimkeun data kalawan laju nu leuwih gancang (high-speed) sarta nawarkeun aplikasi multimedia, pikeun pitarubak (broadband). Conto: W-cdma (atawa katelah ogé UMTS) sarta CDMA2000 1xev-do.
Antara generasi kadua jeung generasi katilu, mindeng diselapkeun Generasi 2,5 nyaéta téknologi sélulér digital, nu laju pangiriman datana nepi ka 150 Kbps. Téknologi anu asup kategori 2,5 G nyaéta layanan nu dumasar kana data kawas GPRS (General Packet Radio Service) jeung EDGE (Enhance Data rate for GSM Evolution) dina dunya GSM sarta PDN (Packet Data Network) dina dunya CDMA. 4G mangrupa pamekaran tina téknologi 3G. Ngaran resmi ti téknologi 4G ieu nurutkeun IEEE (Institute of Electrical and Electronics Engineers) nyaéta "3G and beyond". Saméméh 4G, High-speed Downlink Packet Access (HSDPA) anu kadangkala disebut téknologi 3,5G geus dimekarkeun. HSDPA nyaéta hiji protokol telepon sélulér anu méré jalur évolusi pikeun jaringan Universal Mobile Telecommunications System (UMTS) anu baris nyadiakeun kapasitas data anu leuwih gedé (nepi ka 14,4 Mbit/detik arah turun).
Définisi[édit | sunting sumber]
Sistem 4G bakalan nyadiakeun solusi IP anu kompréhénsif di mana sora, data, sarta gambar multimédia bisa nepi ka pamaké iraha waé sarta di mana waé, dina laju data rata-rata leuwih gancang batan generasi saméméhna. Tacan aya définisi formal pikeun 4G. Kumaha ogé, aya sawatara pamadegan anu ditujukeun pikeun 4G, nyaéta: 4G baris mangrupa sistem nu dumasar IP nu terintegrasi sagemblengna. Hal ieu baris dihontal sanggeus téknologi kabel sarta nirkabel bisa dikonversikeun sarta sanggup ngahasilkeun laju data 100Mb/detik sarta 1Gb/detik boh dina jero rohangan boh di luar sarta nawarkeun kualitas prémium sarta kaamanan nu alus. 4G baris nawarkeun sagala rupa layanan jeung harga anu kahontal. Saban handset 4G baris langsung miboga nomer IP v6 dilengkepan ku kamampuh pikeun interaksi internet telephony anu dumasar kana Session Initiation Protocol (SIP). Kabéh wanda transmisi radio kawas GSM, TDMA, EDGE, CDMA 2G, 2.5G bakal dipaké, sarta bisa diintegrasikeun kalawan gampang ku cara maké radio anu dijalankeun tanpa lisénsi kawas IEEE 802.11 dina frékuénsi 2.4GHZ & 5-5.8Ghz, bluetooth sarta sélulér. Integrasi sora sarta data dina kanal anu sarua. Integrasi sora sarta aplikasi data SIP-ENABLED.
Téknologi 4G di Indonésia[édit | sunting sumber]
Sacara basajan, bisa dihartikeun yén téknologi 1G nyaéta telepon analog / PSTN anu ngagunakeun téknologi sélulér. Samentara téknologi 2G, 2.5G, sarta 3G mangrupa ISDN. Indonésia sacara umum kiwari geus asup kana tahap 2.5G. Patula-patali jeung téknologi 4G, SIP nyaéta protokol inti dina internét teleponi http://www.iptel.org anu mangrupa évolusi mutahir tina Voice over Internet Protocol atawa Telephony over Internet Protocol. Téknologi kasebut réa dipadungdengkeun ku para operator, pamaréntah sarta DPR kadieunakeun. Henteu lila deui internét teleponi baris jadi tulang tonggong utama infrastruktur telekomunikasi. Dina téknologi SIP nu aya dina 4G, nomer telepon PSTN bakal ngarupakeun bagian leutik tina idéntitas atawa idéntifikasi telepon. Téknologi 4G ogé baris ngabalukarkeun mundurna téknologi Inernet Network (IN) anu ayeuna mangrupa infrastruktur telekomunikasi anu dipaké ku satiap provider telekomunikasi.
Tumbu luar[édit | sunting sumber]
- 4G prototypes reach blistering speeds
- NGMN Cooperation
- NGMN - Next Generation Mobile Network
- NTT Docomo 4G Network
- Overview 4G Networks


text:
Wikipedia:IRC
Wikipédia Sunda ngabogaan channel di IRC nu hususna nempo Nu anyar robah.
Pituduh keur konéksi[édit | sunting sumber]
MIRC[édit | sunting sumber]
Keur pamaké nu ngagunakeun IRC client MIRC, polah keur asup channel Wikipédia Sunda ngagunakeun IRC client :
- Dina layar status, ketik /server irc.wikimedia.org keur asup server
- Sanggeus kahubung jeung server, ketik /join #su.wikipedia keur asup ka channel #su.Wikipedia
Keur ningali Nu anyar robah[édit | sunting sumber]
Keur ngalakukeun konéksi :
- Buka mIRC
- Ketik /server irc.wikimedia.org (tungguan nepikeun proses konéksi berés)
- Ketik /j #su.wikipedia (asup ka channel Nu anyar robah keur su.wikipedia) atawa
- Ketik /j #su.wikiquote (asup ka channel Nu anyar robah keur su.wikiquote)


text: 1Anaking! Mugia hidep kuat ngemban amanat pangandika anu dikurniakeun ku Allah dina katunggalan jeung Isa Al Masih. 2Pangandika anu ku hidep kadenge ti bapa, waktu dikotbahkeun ka jalma rea tea, ku hidep kudu diajarkeun ka jelema-jelema anu kira-kira baris bisaeun deuih ngajarkeun ka nu sejen. 3Hidep pribadi ulah jejerih sieun ku kasukeran, kumaha layakna perjurit Isa Al Masih anu utama. 4Perjurit anu eukeur manggul tugas, henteu musingkeun dirina ku urusan anu aya di saluareun kadinesan, malar kapake ku kapalana. 5Kapan dina olahraga ge, ari hayang meunang mah, kudu nurut kana aturan-aturanana. 6Dina tani, anu pangheulana bisa metik hasil teh, patani anu digawena enya-enya. 7Eta sababna, ieu weweling bapa teh ingetkeun, malar hidep meunang pitulung ti Gusti. 8Hidep sing inget, Isa Al Masih, — anu geus sumping ngajadi manusa, gelar ka dunya ti turunan Daud — geus digugahkeun tina pupus-Na. Ieu pisan anu ku bapa dijieun acining pangwawaran teh. 9Ku lantaran bapa ngawawarkeun hal eta, bapa teh, nepi ka dibui, dijieun kawas ka penjahat. Tapi mungguh pangandika Allah mah pamohalan bisa kabarogod. 10Tur bapa oge daek ngawayahnakeun maneh, dina nandanganana; sangkan jelema-jelema anu ku Allah geus dipilih teh, marareunang kasalametan sarta kamulyaan anu langgeng, ku manunggalna jeung Isa Al Masih. Ieu picatur di handap teh, bener: 11“Ku sabab urang geus ngiring paeh ka Anjeunna, tangtu oge baris ngiring hirup jeung Anjeunna. 12Lamun kuat tur sabar dina nandangan, urang baris ngiring ngarajaan. Sabalikna lamun mungkir, ku Anjeunna ge tangtu dipungkir. 13Najan urang teu satia, Anjeunna mah tetep satia-Na. Sabab Anjeunna mah, hamo mungkiran salira-Na.” 14Pepelingkeun ku hidep, ngeunaan hal eta, ka anggota-anggota. Demi Allah, wanti-wantikeun ka maranehna ulah sok parebut omong, euweuh hasilna, ngan matak bingung ngadengena bae. 15Hidep sorangan kudu ihtiar, sangkan hidep kaanggo ku Allah; sakumaha layakna pagawe anu hade, anu teu era ngemban timbalan ti Mantenna, tur ati-ati enggoning ngawurukkeun amanat kayaktian. 16Hidep kudu ngajaga diri, ulah nepi ka gorgar parebut paisan kosong jeung jelema-jelema tukang loba omong. Sabab hal eta teh, ngan matak tambah ngajauhkeun jelema ti Allah. 17Pangajaran maranehna teh, lir ibarat panyakit kangker anu nyaliara dina awak. Di antara maranehna teh, aya jelema anu ngarana Himenius jeung Piletus, 18anu geus alingkar tina kayaktian. Ceuk maranehna: Kiamat teh geus kajadian. Temahna, aya sawatara jalma anu nepi ka ruksak imanna. 19Tapi pademen kenging Allah mah, reugreug pageuh sarta dicap ku tulisan anu kieu unina: “Pangeran uninga, nu mana kagungana-Na.” Jeung: “Nu rumasa jadi umat Pangeran, kudu miceun kadorakaan.” 20Paparabotan imah anu gede mah pepek, aya nu tina emas perak, aya anu tina kayu, jeung anu tina taneuh oge aya. Anu tina emas jeung perak paranti pesta, anu tina kayu jeung taneuh mah pikeun sapopoe. 21Anu geus meresihkeun diri tina kadorakaan, baris dipakena kana tujuan anu luhung; lir parabot imah anu ku nu bogana dipupusti, dipakena ngan pikeun maksud-maksud anu utama wungkul. 22Hidep ulah nurutkeun perbawa napsu kangoraan. Udag kaadilan jeung kanyaahan, hontal kaakuran, bareng jeung kanca-kanca anu pada-pada temen-tinemenan ngandel jeung ngaharepna ka Pangeran. 23Hidep ulah daek diajak papaduan ngeunaan sual-sual anu mahiwal tur euweuh mangpa'atna. Ku hidep tangtu kama'lum, yen nu kitu mah ngan nungtun kana papaseaan wungkul. 24Padahal nu jadi abdining Gusti mah, teu meunang papaseaan sarta salawasna kudu someah ka sarerea. Kudu jadi guru anu luhung, lantip, sabar, 25sarta lemah-lembut dina nyanghareupan lawan. Malakmandar lawan teh ku Allah dipaparinan jalan kana pertobat, nya eta daek narima kayaktian, 26lilir pikirna lantaran diuculkeun tina cangkereman Iblis anu ngawasaan maranehna.


text:
Tapi, barang tepi ka buruan imah Pa Tani, Sakadang Monyét kacida kagétna. Ari sababna, Sakadang Kuya téh katémbong jiga anu bungah pisan. Malah maké jeung hahariringan sagala. Teu tulus arék mupuas téh.
“Aya naon Sakadang Kuya, katémbongna téh bet bungah-bungah teuing?” Sakadang Monyét nanya.
“Ih, atuda rék teu bungah kumaha. Isukan téh uing rék dikawinkeun ka anakna Pa Tani?”
“Rék dikawinkeun?”
“Enya, rék dikawinkeun!”
“Ka anakna Pa Tani?”
“Enya, ka anakna Pa Tani anu geulis téa geuning. Awakna lenjang, buukna panjang, deuh … sugan mah,” ceuk Sakadang Kuya bari pepeta, metakeun awéwé geulis.
Sakadang Monyét ngahuleng teu percaya.
“Ah, piraku?”
“Maenya teu percaya kénéh baé, sakitu jelas tanda-tandana. Ayeuna téh Ambu Tani jeung anakna keur ka pasar, rék balanja keur olah-olah hajat isukan. Ari Pa Tani keur néang lebé,” ceuk Sakadang Kuya, kalem.
“Paingan atuh tadi arindit,” ceuk Sakadang Monyét. “Alus milik Sakadang Kuya mah.”
Sakadang Kuya teu némbal, kalah terus hahariringan.
Sanggeus ngahuleng salila-lila, pok Sakadang Monyét nyarita lemah-lembut, “Kieu Sakadang Kuya, urang téh asa lain sapoé dua poé sosobatan téh, nya.”
“Enya, ari kitu?”
“Kumaha upama urang hilian baé. Uing anu dikurungan, Sakadang Kuya di luar. Hartina Sakadang Kuya bisa bébas, rék balik ka imah heug, atuh rék cicing baé di dieu teu nanaon,” ceuk Sakadang Monyét.
“Upama kitu mah anu dikawinkeunana gé meureun anjeun, nya? Ih, embung teuing ari kitu mah! Anak Pa Tani téa, keur geulis téh bageur deuih,” témbal Sakadang Kuya.
“Emh, Sakadang Kuya mah kawas lain ka sobat baé. Uing ogé hayang atuh ngarasakeun kabagjaan saperti anjeun ayeuna,” ceuk Sakadang Monyét ngarenghik.
Sakadang Kuya keukeuh embung, Sakadang Monyét keukeuh hayang. Lila pakeukeuh-keukeuh. Antukna mah Sakadang Kuya téh ngomong, “Nya atuh ari hayang-hayang teuing mah, Sakadang Monyét, heug baé. Ngan saméméh anjeun asup kana ranggap, alungkeun heula uing ka leuwi. Lain ku nanaon, bisi anakna Pa Tani kuciwa, da geuning katénjona mah bogoheun pisan ka uing téh. Emh, pileuleuyan, Nyai, lain Akang teu bogoh, ngan ieu mah bakating ku béla ka nu jadi sobat wé.”
Ngadéngé omongan Sakadang Kuya kitu, Sakadang Monyét kacida bungahna. Teu talangké deui, Sakadang Kuya dikaluarkeun tina ranggap, tuluy dipanggul, rigidig dibawa lumpat ka leuwi. Nepi ka leuwi, lung baé Sakadang Kuya dialungkeun. Manéhna gura-giru balik deui ka imah Pa Tani. Sup kana ranggap, ngurungan manéh di pipir imah Pa Tani.
Bada magrib anu geus ti pasar téh kakara baralik. Teu lila, Pa Tani ogé datang. Langsung arasup ka imah, teu ulak-ilik heula kana ranggap, anu eusina geus lain Sakadang Kuya, tapi Sakadang Monyét.
Isukna, isuk-isuk pisan Pa Tani geus kaluar ti imahna.
“Nyai, pangmawakeun bedog ka dieu, urang meuncit kuya téa!” ceuk Pa Tani ka anakna.
Gebeg, Sakadang Monyét kacida kagétna ngadéngé omongan Pa Tani kitu téh. Geuning Sakadang Kuya téh rék dipeuncit, lain rék dikawinkeun, boro ku aing digenténan, ceuk pikirna.
“Bisi mintul mah asah heula bapana,” ceuk Ambu Tani.
“Heug, ka dieukeun atuh batu asahanana!”
Teu lila gesruk-gesruk kadéngé anu ngasah bedog. Karasana ku Sakadang Monyét mah meni geus asa gérésél-gérésél baé éta bedog téh kana beuheungna. Manéhna manggih akal, tuluy baé papaéhan. Awakna dijegerkeun.
Torojol anak Pa Tani ka dinya. Ngilikan ranggap, ngilikan eusina. Kagét, pédah eusina lain kuya, tapi monyét.
“Bapa, geuning kuya téh euweuh!” anak Pa Tani ngagorowok.
“Naon Nyai, kuya euweuh?” ceuk Pa Tani bari nyampeurkeun.
“Aya ogé monyét, geus paéh deuih. Tuh, awakna ogé mani jeger!”
“Heueuh geuning!” ceuk Pa Tani bari mukakeun ranggap. Monyét dicokot. Tuluy dibalangkeun sataker tanaga. Barang keuna kana taneuh, Sakadang Monyét hudang, berebet lumpat tarik pisan, asup ka jero leuweung. Kalacat baé naék kana tangkal anu jangkung.
Pa Tani jeung anakna ngan ukur bisa olohok.


text:
Buana
Buana atawa benua atawa banua[1] nyaéta daratan lega nu teu pegat. Dunya ieu munggaran dibagi kana buana-buana ku ahli géografi jaman Hélénisme Iskandariyah. Migunakeun Iskandariyah salaku méridian utama, aranjeunna ngabagi oikoumene atawa marcapada nu bisa dicicingan ieu kana tilu bagian: Asia wétaneun Iskandariyah, Éropa kuloneun Iskandariyah jeung kaléreun laut Méditerania, sarta Libya, nu dipikawanoh ku urang Romawi salaku Afrika, kuloneun Iskandariyah jeung kiduleun Méditerania. [1].
Daptar eusi
Pamuka[édit | sunting sumber]
Sacara géologis, beungeut Marcapada kabagi jadi sababaraha pelat téktonik, di antarana pelat buana, nu katutupan ku batu métamorf jeung batu sédimén nu kandel kayaning granit nu ngambang na kulit Bumi, nu lolobana mangrupa daratan; sedengkeun nu séjénna pelat samudra, nu diwangun ku lapisan basaltik ipis kulit nu padet, sarta katutup ku sagara. Aya genep pelat buana badag, ti nu pangbadagna nepi ka pangleutikna:
- Eurasia, lolobana na pelat Eurasia
- Afrika na pelat Afrika
- Amérika Kalér, lolobana na pelat Amérika Kalér
- Amérika Kidul na pelat Amérika Kidul
- Antartika na pelat Antartik
- Australia na pelat Australia
Para ahli géografi jeung sajarah nyimpulkeun pentingna nangtukeun daratan lega nu kasambungkeun ku sarupaning lemah sasak:
- Afrika-Eurasia: gabungan daratan Afrika jeung Eurasia
- Amérika: gabungan daratan Amérika Kalér jeung Kidul
Afrika-Eurasia leuwih mindeng dianggap superbuana.
Alatan béda budaya nu karasa dumasar kan aungal-unggal padumuk, geus ilahar pikeun ngabagi Érasia jadi Éropa jeung Asia. Sabenerna mah leuwih cocog lamun disebut wewengkon, lain buana sacara géologis atawa géografis. Ku cara nu sarua, ahli sajarah bisa ogé ngabagi Afrika-Érasia jadi Érasia-Afrika Kalér jeung Afrika Sub-Sahara.
Définisi ieu méré sababaraha modél alternatif:
- 7 wewengkon: Eropa, Asia, Afrika, Amerika Kaler, Amerika Kidul, Antarktika, katut Australia.
- 6 wewengkon: Eropa, Asia, Afrika, Amerika, Antarktika, katut Australia.
- 5 buana: Erasia, Afrika, Amerika, Antarktika, katut Australia.
- 4 buana: Afrika-Erasia, Amerika, Antarktika, katut Australia.
Tempo oge Daptar nagara dumasar buana, Gambar buana ti satelit.
Géologi[édit | sunting sumber]
Mimiti abad ka-20, para ahli géologi geus bisa narima yén buana mindahkeun patempatan na beungeut planét ieu sapanjang kala géologis, hiji prosés nu kawentar salaku buana ngised, nu diterangkeun ku téori téktonik pelat. Yén nu ngised téh pelat téktonik, nu bejad sarta ngahiji ti baheula nepi ka bentuk buana nu ku urang dipikawanoh kiwari. Ku kituna, dina sajarah géologi jeung lian ti buana nu kiwari aya, aya ogé buana séjénna -
Najan panempo manusa nunjukkeun yén selat nu déét kawas Laut Béring téh misahkeun daratan kana dua buana, fitur éfemeral kieu teu nangtukeun buana sacara géologis. Buana géologis hartina bagian lambar buana nu nyambung. Ku kituna, Laurasia (Amérika Kalér-Eurasia) jeung Afrika-Arab mangrupakeun hiji buana, nu tilu yuta taun ka tukang ngahiji ogé jeung Amérika Kidul. Buana géologis nu lega lianna nyaéta Sahul (Australia-Guinéa Anyar) jeung Antartika, tapi aya ogé sababaraha mikrobuana: Madagaskar, Seychelles (atawa Mascarene Plateau), Selandia Anyar, Kalédonia Anyar, jsb., nu bengkah ti buana kuna Amparan Gondwana.
Tempo ogé[édit | sunting sumber]
Tumbu kaluar[édit | sunting sumber]
Catetan suku[édit | sunting sumber]
- ↑ Tamsyah, Budi Rahayu. 2003. Kamus Lengkep Sunda-Indonesia Indonesia-Sunda Sunda-Sunda. Bandung: Pustaka Setia.


text:
Sindangan
Dina élmu komputer, sindangan (Ing. cache, dibaca "kés") hartina kumpulan data salinan ti nu aslina nu disimpen di tempat séjén. Hal ieu ditujukeun pikeun ngirit, mun data aslina "mahal", dina harti hésé dicokotna. Mun datana geus disindangkeun (cached), engkéna aksés data téh bakal leuwih gampang.
Daptar eusi
Operasi[édit | sunting sumber]
Sindangan mangrupakeun hiji blok mémori keur nyimpen data samentara waktu ngarah gmpang dipigunakeun deui. CPU jeung hard disk sacara rutin migunakeun sindangan, nya kitu deui browser wéb.
Aplikasi[édit | sunting sumber]
Sindangan CPU[édit | sunting sumber]
Mémori nu leutik dina atawa deukeuteun chip CPU bisa leuwih gampang dijieun tinimbang mémori nu leuwih gedé. Kalolobaan CPU ti taun 1980-an geus maké hiji atawa leuwih sindangan, sarta CPU multiguna modéren dina jero komputer pribadi bisa mibanda satengah losin sindangan, numana masing-masingna dihusukeun keur bagian nu béda-béda dina masalah ngéksekusi program.


text:
Laporan : MAMAT SASMITA
Sajarahna Wayang
Dina naskah Sunda kuna Sanghyang Siksakandang Karesian (SSK, 1582) aya disebutkeun lamun hayang nyaho carita Damarjati, Sanghyang Bayu, Jayasena, Sedamana, Pu Jayakarma, Ramayana, Adiparwa, Korawasarma, Bimasorga, Ranggalawe, Boma, Sumana, Kala Purbaka, Jarini, Tantri, tanya ka memen. Memen didieu ku Saleh Danasasmita dihartikeun dalang. Ngan kecap wayang teu kasabit-sabit, naha cara nyaritakeun eta lalakon teh kumaha, naha siga mantun atawa aya alat peraga atawa kumaha euweuh kateranganana. Ngan lamun nilik kana judul carita mah tangtu aya pakaitna jeung Mahabarata sabab aya Korawa, aya Bima, aya Boma, malah kapan carita Ramayana mah disebut pisan. Sedengkeun carita Mahabarata jeung carita Ramayana teh dua carita wayang nu dianggap jejer utama sok disebut wayang purwa (cek Atik Sopandi mah nu kitu teh lain wayang purwa tapi wayang parwa) nu sejen mah sok disebut sempalan atawa carangan.
Dina buku Padalangan beunang MA Salmun nu medal munggaran taun 1942, ayana tulisan dina SSK teh teu kasabit pisan, sigana SSK can kaguar kalawan daria. Kitu deui pamanggih Pa Anang sual ayana kecap memen nu boa hartina dalang jeung rupa-rupa carita dina SSK teu pati katolih. Ari dina buku Tetekon Padalangan Sunda beunang Atik Sopandi,1988, SSK disebut, ngan nyakitu teu diguar jero nu jadi alesan sigana euweuh babandingan naskah sejen pikeun mesekna. Keun sual eta, ngan geuning wayang golek Sunda nu kungsi kacida popiler di masarakat teh umurna can pati lila, ceuk Atik Sopandi mah kakara saumur jagong. Disebut can pati lila teh lamun ditilik tina hasil budaya nu geus jadi ciri kabeungharan budaya Sunda. Kahade ulah pahili nu disebut ngora keneh teh lain wayangna atawa carita wayangna, tapi wangun wayang dina golek (kai) nu sabeuleugeunjeur tilu matra (tilu dimensi). Da ari carita wayangna mah apan dina SSK geus aya, atuh wayangna ti beh ditu mula ge geus jadi pintonan, ngan cenah tina kulit, lain tina golek. Sabenerna nu tina golek ge geus aya utamana di Cirebon nu disebut wayang cepak atawa wayang papak mun di Priangan mah disebut wayang menak. Demi wayang golek purwa, wayang golek nu sok dipintonkeun ku dalang Asep Sunandar Sunarya ayeuna, eta mah kaitung ngora keneh.
Ujaring sajarah nu ditalungtik ku Sdr.Wiryanaputra (Asal Usul Dalang, Kanwil Deppen Jabar, 1977) nyaeta dina mangsa Bupati Bandung Indradireja anu katelah Adipati Witanatakusumah II nu dijenengkeun dina taun 1794 nepi ka taun 1829, kabupaten masih keneh di Citeureup Dayeuhkolot ngangkir dalan ti Tegal anu katelah dalang Ki Dipa Guna Permana, supaya jadi dalang lebet, dalang kukutan di kabupaten, terus ngamuridkeun diantarana Ki Gubyar nu nyebarkeun wayang di Purwakarta, jeung Ki Klungsu nu ngamuridkeun deui di Garut. Nya dalang Ki Dipa Guna Permana ieu bisa disebutkeun luluhur para dalang di Jawa Barat.
Ieu karesep Wiranatakusumah II kana wayang teh dituluykeun ku Bupati Bandung Dalem Karang Anyar (1829-1846) anu katelah Dalem Bandung Adipati Wiranatakusumah III. Dina taun 1840 ngangkir deui dalang ti Tegal nyaeta Ki Darman jeung Ki Surasungging. Ki Darman dibere tugas sangkan nyieun wayang tina kai, ari Ki Surasungging nyieun gamelan. Ki Darman tetep tumetep di Cibiru, ari Ki Surasungging di Cimahi. Pangna Adipati Wiranatakusumah III nitah nyieun wayang tina kai, lantaran supaya pintonan wayang teh bisa dilalajoanan ti beurang, jeung bisa dilalajoanan ti kajauhan. Meureun harita mah wayang teh angger tina kulit dilalajoanan peuting, da lalajo kalangkang tea (kecap wayang cenah mah tina bayang nu hartina kalangkang, sok sanajan Akip Prawira Suganda nyebutkeun kecap wayang teh wancahan tina Wadah Hyang). Hasil gawe Ki Darman can sabaraha sampurna tilu dimensi masih keneh ngaharib-harib wayang kulit, bisa kajudi ari kituna mah, da meureun asalna tukang nyieun wayang tina kulit. Sanggeus Adipati Winatakusumah III lengser, tuluy jeneng Adipati Wiranatakusumah IV, adipati nu ieu ge meh sarua rerep kana wayang, hasil gawe Ki Darman teh menta disampurnakeun nepi ka ngawujud wayang golek tilu dimensi saperti nu ayeuna mindeng dipintonkeun. Salian ti eta Adipati Wiranatakusumah IV dina taun 1846 ngahiras dalang nyaeta Mama Anting muridna Ki Rumyang, demi Ki Rumyang teh murid Ki Dipa Guna Permana waktu di Tegal. Mama Anting ge kungsi ngaguru ka Ki Gubyar putra Ki Dipa Guna Permana ti istrina Nyi Manggar Arum. Piwarangna Adipati Wiranatakusumah IV teh sangkan ngadalang make basa Sunda, puguh we keur mimita Mama Anting ngatog da biasana make basa Jawa. Salah saurang murid Mama Anting nu kawilang intelek mangsa harita nyaeta Brajanata, lulusan sakola Praja, putrana Camat Kendal, Leles Garut. Nya inyana pisan nu nyarungsum tur memeres basa tur sastra Sunda keur pintonan wayang teh. Meureun lamun disebut Wiranatakusumah IV nu nyundakeun wayang teh teu salah-salah teuing, kitu deui Wiranatakusumah III nu ngagolekeun wayang.
Keureutan Wayang Golek
Cek Pa Anang, wayang golek teh ngahaja teu siga jelema, mun cek basa ayeuna mah eta teh dideformasikeun. Enya da lamun ditilik-tilik kalawan rada taliti wayang golek siga nu teu proporsional. Geura we sirah leuwih gede batan awak, leungeun panjang, atuh dina sirah eta makuta siga nu gede, lamun tea mah dienyana meureun beurat temen make makuta siga kitu. Atuh lamun ditingali dina beungeut, saliwatan enya siga nu kasep atawa geulis, tapi geura telek-telek, apan panon bolotot leuwih ti misti, bolototna panon siga nu rek meakeun rubakna beungeut, jeung sajabana ti eta. Tah nu kitu cek Pa Anang mah nu disebut deformasi teh. Alesanana, ulah nepi ka siga jelema, lamun nyaliksik gelarna wayang di urang memang dihaja sina kitu, utamana sanggeus asup Islam. Sareat Islam teh diadumaniskeun jeung budaya nu geus nyampak tiheula. Ari keur Pa Anang mah aya alesan sejen salian ti eta, nyaeta alesan estetika, da lamun wayang proporsina siga jelema, tangtu bakal hese ngigelkeunana. Contona kelek wayang mah langab, pajauh antara awak jeung leungeun ieu teh pikeun ngagampilkeun ngigelkeun dan lamun rapet mah bakal hese.
Raut wayang golek gurat badagna mah aya opat nyaeta Satria, Ponggawa, Buta jeung Panakawan. Aya oge nu nyebut rautna aya tilu, da panakawan mah sok disebut raut husus. Golongan Satria, biasana jangkung awakna meujeuhna, potongan awakna ngagambarkeun lemah lembut, golek putri ge sok diasupkan kana raut satria. Raut Ponggawa leuwih sembada, da kasebutna ponggawa nu sok disaruakeun jeung karakter tukang perang atawa tentara bari beungeutna siga bosongot hade amprotan, panon bolotot, kumis baplang, halis kandel. Buta cirina nu utama sok aya sihungna, irung ngadungkuk jeung sok aya rerenggon (riut dina tarang) nu jelas kaciri ngagurat. Kitu deui keur panakawan aya ciri nu mandiri, geura we Si Cepot atawa Si Dawala, sanajan ditingali ti kajauhan geus pasti eta teh Si Cepot atawa si Dawala.
Salian eta dina wayang golek aya ornamen, raut estetika jeung aya raut simbolis, kaasup mere warna kana awak atawa beungeut jeung ngabajuanana.
Ari bahan kaina biasana tina kai lame jeung jeungjing (albasiah?), ieu kai teh dianggap babari diome, teu kudu aya palakiah husus supaya awet, cukup diangin-anginkeun geus bisa dipake keur nyieun wayang. Komo jeungjing mah sanajan gede ge karasa hampang. Jurusna supaya awet ulah keuna ku cai.
Dalang
Pa Adang jeung kang Opik loba ngabahs perkara dalang. Apan dalang teh jadi puseur tongtonan, nya tangtu we suksesna pagelaran wayang golek gumantung ka dalangna, lain bae apal kana carita tur parigel ngigelkeun wayang aya deuih tungtutan sejen nyaeta kudu apal kana pajamanan. Hartina kudu bisa ngigelan kana tingkat intelektualitas panongtonna bari jeung teu leupas tina ugeran atawa pakem carita wayang. Kamaheran dalang teh cek Pa Adang jeung Kang Opik aya sababaraha ugeran nu kudu dikawasa diantarana : 1. Antawacana (anta teh tungtung, ari wacana teh kecap) maksudna dalang kudu bisa robah-robah niron lentong, lagam sora, pokpokanana unggal wayang. Bedana sora jeung lentongna teh teu dapon beda bae aya patokanana, kudu surup kana capetang ancana, lemes kasarna,leuleuy teureugeusna kudu surup kana pangkatna wayang. 2. Renggep nyaeta seregep tur hegar ulah matak nundutan nu lalajo, cindekna mah ulah ngayayay atawa ngemplad komo lamun loba dibalikan deui mah. 3. Enges atawa ngahudang rasa. Tegesna rasa wayang (dalang) kudu sarasa lir sabadan jeung nu lalajo, lamun keur pikasediheun nu lalajo ge kudu kabawa sedih atawa sabalikna. 4.Tutug atawa anggeus, hartina guneman atawa suluk teh kudu anggeus, teu meunang eureun lamun can anggeus komo kacida gorengna lamun cluclo teu puguh diudag perluna. 5. Banyol, dalang teh kudu bisa nyieun pikaseurieun tur merenah, ulah ngabodor lain dina tempatna, bukur ngabodor ulah keluleuwihi tur teu meunang sindir sampir. 6. Sabet, nyaeta molahkeun wayang, kudu siga, disurupkeun kana semu diudagkeun kana wanda, ulah sulaya tina ringkang. 7. Kawi radya, nyaeta apal kana kaagungan raja, dutetek tina pakeanana, pakarangna, kabiasaanana, jajatenna atuh teu kaliwat tedakna. 8. parama Kawi, nyaeta kudu apal kana hartina basa Kawi, lain bae harti saujratna tapi deuih kana silokana. 9. Binangkit dina ngarajek carita, kudu beunghar ku lalakon lain bae lalakon utama jeung deuih kudu apal kana sempalan. 10. Apal lagu, dalang kudu apal kana lalaguan.
Salian ti eta Pa Adang ngaguar hal pakumpulan dalang, aya Pepadi, aya Senawangi aya Yayasan Padalangan, aya naon deui mah. Eta pakumpulan tujuanana mah pikeun ngahirup tur ngahuripkeun pintonan wayang, nepi ka sok aya Binojakrama pikeun nambahan pangaweruh para dalang. Kang Opik ngaguar perkara gugunungan atawa kayon, pedah aya nu nanya ti nu ngiluan sawala. Cek Kang Opik dina gugunungan teh aya genep hal nyaeta 1. Dasar, diwangun ku lawang kori nu meundeut dijaga ku buta sakembaran, mawa pedang jeung tameng. Harti siloka nyaeta taneuh nu jadi tintincakan kahirupan, jeung deuih apan manusa ge dijieun tina taneuh. 2. Gelar atawa Lar nu mangrupa jangjang garuda nu meber, aya nu ngahartikeun sabenerna eta teh lain jangjang garuda tapi gambaran letah seuneu tina panonpoe nu jadi sumber kahirupan. 3. Buron nyaeta gambar dua sato galak nu rek diadu hartina aya papasangan dina kahirupan, cek basa ayeuna mah dualisme paradok, aya caang aya poek, aya sedih aya gumbira. 4. Makara atawa mahluk dongeng ti laut tapi aya tulalean, digambarkeunana dina gugunungan luhuran buron, hartina perlambnag sagara atawa cai. 5. Kayon, ngagambarkeun tangkal kahirupan. 6. Puncak, atawa pucuk tangkal kai , eta hartina beuki ka luhur beuki gede katebak angin, sedengkeun angin atawa hawa unsur penting dina kahirupan. Kang Opik ge ngaguar sangkan dalang teh kudu nyakola, sahenteuna kudu nalingakeun kamajuan pangaweruh jaman kiwari, tujuanana mah ulah nepi ka tinggaleun ku masarakat sabudeureunana nu bakal jadi panongtonna.
Pa Anang ngajawab pananya hal wayang modern, eta teh gumantung kana kabinangkitan ti dalang, eta teh alus salila teu jadi bangbaluh dina maksud ulah eureun ditengah jalan, komo lamun geus jadi ciri ka dalang, sabab lamun eta sakali ditinggalkeun bakal dianggap gagal. Pa Anang ngaguar leuwih lega naha nu disebut modern teh dilakona ku dalangna wungkul atawa kudu sapuratina saperti naha gamelan dirobah ku organ tunggal, sinden jadi penyanyi dangdut, sigana lain kadinya maksudna. Enya ari kituna mah da pagelaran wayang teh lain saukur ngahadirkeun dalang, tapi aya nayaga, aya sinden aya teknisi tata lampu, tata hias panggung jeung sagala rupana.
Pangrojong.
Pangalaman Kang Opik ngawanohkeun wayang ka sakola sakola, cek pangimeutna barudak teh kataji, da buktina sakitu antusiasna, jadi lamun aya anggapan wayang teu dipakresep ku barudak teh kudu ditalungtik heula. Cek sawangan Kang Opik nu jadi hahalang, barudak nganggap pagelaran wayang teh resmi teuing jeung lila teuing waktuna. Lamun nanggapna peuting kudu sapeuting jeput, kitu deui lamun beurang, kudu sapoe jeput. Nu dilakonan ku Kang Opik mindeng ngawayang (ngamaenkeun wayang) teu kudu kitu, bisa bae ukur satengah jam, atawa lima belas menit, tujuanana keur ngawanohkeun yen pintonan wayang teh aya keneh, eusina leuwih padet langsung kana tujuan utama, upamana dina acara bedah buku, ngareuah reuah poe basa indung jste. Enya lain pagelaran wayang dina harti ngaguar carita wayang, tapi nepikeun masalah dina wanda gunem catur wayang. Waktu panyatur ditanya kumaha carana supaya pintonan wayang tetep dipikaresep ku masarakat, Pa Anang ngajawab yen magelarkeun wayang teh lain saukur nanggap dalang, hartina ngaliwatan pagelaran wayang geus mere kahirupan ka jalma loba, boh nayaga, boh sinden boh teknisi atuh sisi sejen geus mere ajen ka nu sejen kayaning ka ahli ukir nyieun wayang, ka nu nyieun alat karawitan jste. Singgetna cek Pa Anang, pagelaran wayang kudu bisa ngigelan jaman, ngarti kana kabutuh panongton. Nya meureun didieu perluna kabinangkitan dalang salaku puseur pagelaran wayang.
Aya harepan nu ditepikeun ku nu sawala, lamun tea mah aya panghiap ti nu jadi pangagung (gubernur, bupati atawa walikota), mere kasempetan manggung sabulan sakali boh di pendopo gubernuran atawa kabupaten atawa tempatna dimana bae, kacida alusna, mere tongtonan ka masarakat. Ari biayana mah teu kudu murni ti pamarentah tapi bisa neangan sponsor ti pausahaan, ngaliwatan wibawa pamarentah. Upamana di Lapangan Gasibu Bandung, sabulan sakali aya pagelaran wayang, pausahaan nu mere sponsor bisa masang iklan atawa ngajak babarengan pausahaan badag tina program CSR (Coorporate Social Responsibility) unggal pausahaan da di bandung teh loba pausahaan jugala. Lamun nu ngajakna pangkat gubernur ma enya teu disanggap, asal dilaksanakeun kalawan profesional, unak anik sposorship (pangrojong) katedunan.
Kacindekan
Wayang masih keneh dipikameumeut ku masarakat, loba keneh nu resep lalajo pagelaran wayang sok sanajan aya pamenta sangkan kabinangkitan dalang leuwih ningkat. Keur nambahan pangaweruh dalang lain bae ngaliwatan binojakrama dalang, tapi deuih kudu nganyahokeun kamekaran pangaweruh nu aya di masarakat, dalang kudu nyakola. Ngawanohkeun wayang ka sakola bisa dilakonan gawe bareng dalang jeung sakola bisa ngaliwatan organisasi padalangan jeung dinas pendidikan atawa jeung saha bae nu haat kana padalangan. Atuh teu kaliwat panghiap ti pangagung daerah ge pohara diperlukeunana
Majalah Basa Sunda Cupumanik No. 67 Pebruari 2009)


text:
Manggah
Manggah nyaéta ngaran sarupaning bungbuahan, kitu ogé ngaran tangkalna. Manggah kaasup kana marga Mangifera, anu diwangun ku 35-40 anggota, sarta suku Anacardiaceae. Ngaran ilmiahna nyaéta Mangifera indica.
Genus Mangifera miboga 62 spésiés, tapi anu ngahasilkeun buah anu ngeunah aya 16 spésiés. Manggah anu ku urang didahar sapopoé, kawas manggah golék kaasup spésiés Mangifera indica L.
Tangkal manggah kaasup golongan arboreus, nyaéta tuwuhan kai nu miboga luhur tangkal leuwih ti 5 m. Luhur tangkal manggah bisa ngahontal 10-40 m sarta umurna bisa ngahontal 10 taun atawa leuwih. Ngaran buah ieu asalna ti basa Malayalam manga. Kecap ieu diindonesiakeun jadi mangga sarta disundakeun jadi manggah; sarta kecap ieu dibawa ka Éropa ku urang Portugis sarta diserep jadi manga (basa Portugis), mango (basa Inggris) jeung nu séjén-séjénna. Ngaran ilmiahna sorangan kira-kira ngandung harti: “(tangkal) anu buahan manggah, asalna ti India”.
Ti tempat asalna nyaeta di wewengkon wates antara India jeung Burma, mangga sumebar ka Asia Tenggara sekurangna saprak 1500 taun katukang. Buah ieu dipikawanoh ogé dina rupa-rupa basa wewengkon, kawas mempelam (basa Malayu), pelem atawa poh (basa Jawa), sarta nu séjén-séjén.
Daptar eusi
Morfologi tangkal manggah[édit | sunting sumber]
Akar[édit | sunting sumber]
Manggah boga akar tunggang anu ngandung rea cabang, tina cabang akar ieu tumuwuh cabang laleutik, cabang leutik ieu diwuwuhan bulu-bulu akar anu pohara lemes. Akar tunggang tangkal manggah pohara panjang nepi ka bisa ngahontal 6 méter, manjangna akar tunggang baris eureun lamun ngahontal beungeut cai taneuh. Akar cabang beuki kahandap beuki saeutik, pangréana akar cabang dina jejero leuwih kurang 30-60 cm.
Tangkal[édit | sunting sumber]
Tangkal mangrupakeun bagian tengah tina hiji tutuwuhan anu tumuwuh lempeng kaluhur. Bagian ieu ngandung zat-zat kai, sahingga tangkal manggah tumuwuh ajeg, teuas, sarta kuat. Wangun tangkal manggah ajeg, boga réa cabang nu rada kuat, daun leubeut nyieun tajuk anu éndah ngawangun kubah, oval atawa manjang. Kulitna kandel sarta teuas kalawan réa celah-celah leutik sarta sisit-sisit urut gagang daun. Warna kulit anu geus kolot biasana coklat semu kulawu, kulawu kolot nepi ka ampir hideung.
Di handap ieu sawatara béda tangkal manggah anu asalna ti siki jeung tangkal manggah anu asalna ti sambungan atawa témpél.
Daun[édit | sunting sumber]
Daun diwangun ku dua bagian, nyaéta gagang daun jeung awak daun. Awak daun tulangan sarta uratan, antara tulang jeung urat katutup ku daging daun. Daging daun diwangun ku kumpulan sél-sél anu teu kaitung lobana. Daun tempatna gunta-ganti. Panjang gagang daun rupa-rupa ti 1,25-12,5 cm, bagian puhuna ngagedéan sarta dina sisi palebah luhur aya galurna. Aturan lokasi daun dina tangkal biasana 3/8, tapi beuki ngadeukeutan tungtung, tempatna beuki padeukeut sahingga katempo kawas dina bunderan.
Macem-macem wangun daun:
- Lonjong sarta tungtungna kawas tungtung tumbak.
- Ngawangun juru opat, tapi tungtungna seukeut.
- Ngawangun buleud endog, tungtungna seukeut kawas mata tumbak.
- Ngawangun juru opat, tungtungna ngabuleud.
Sisi daun biasana lemes, tapi sakapeung, saeutik ngagulung atau ngalipet. Panjang lambaran daun 8-40 cm sarta rubakna 2-12,5 cm, gumantung kana wanda sarta kesuburanana. jumlah tulang daun anu kadua (cabang) 18-30 pasang. Daun anu masih ngora biasana boga warna semu beureum anu satuluyna baris robah dina bagian beungeut palebah luhur robah jadi héjo hérang, sedengkeun bagian beungeut handap warnana héjo ngora. Umur daun bisa ngahontal 1 taun atawa leuwih.
Kembang[édit | sunting sumber]
Kembang manggah nyaéta kembang majemuk. Dina kaayaan normal kembang majemuk tumuwuh tina sirung tungtung, keur sirung anu asalna lain tina sirung tungtung henteu ngahasilkeun kembang, tapi régang daun nu ilahar. Runtuyan kembang biasana buluan, tapi sawaréh aya ogé anu henteu buluan. Kembang majemuk ieu diwangun ku sumbu utama anu miboga réa cabang utama. Saban cabang utama ieu miboga réa cabang-cabang deui, nyaéta cabang kadua. Jigana cabang kembang kadua ieu miboga hiji kolompok anu diwangun ku 3 kembang atawa miboga cabang tilu. Saban kolompok tilu kembang diwangun ku tilu kembang sarta saban kembang boga gagang pondok kalawan daun nu leutik. Jumlah kembang dina saban kembang majemuk bisa ngahontal 1000-6000.
Dina saban runtuyan kembang aya kembang jalu sarta kembang hérmaprodit (kembang nu boga bagapurusa dua nyaéta jalu jeung bikang). Badagna kembang leuwih kurang 6-8 mm. Kembang jalu leuwih réa batan kembang hérmaprodit. Sarta jumlah kembang hérmaprodit ieu pisan anu nangtukeun kabentukna buah, sarta anu miboga calon buah normal kira-kira 5-10%. Kembang manggah biasana boga gagang pondok, arang boga gagang panjang sarta ambeuna seungit. Proséntase kembang hérmaprodit rupa-rupa, gumantung kana wandana, nyaéta ti 1,25%-77,9%.
Kongkolak kembang jeung makuta[édit | sunting sumber]
Kongkolak kembang biasana aya 5, kitu ogé makuta kembang diwangun ku 5 daun kembang, tapi sakapeung aya anu 4 nepi ka 8, warnana konéng sepa, sedengkeun dina bagian tengah aya gurat nu timbul sarta jumlahna 3 nepi ka 5 anu warnana rada kolot. Warna bagian sisi daun makuta warnana bodas. Dina waktu layu, warna makuta kembang tadi jadi semu beureum.
Benang sari[édit | sunting sumber]
Jumlah benang sari aya 5, tapi anu subur ngan hiji atawa dua sedengkeun anu séjénna mandul. Benang sari anu subur biasana ampir sarua panjangna jeung putik, nyaéta kira-kira 2 mm, sedengkeun benang sari anu mandul mah pondok.
Sirah putik jeung tipung sari[édit | sunting sumber]
Warna sirah putik semu beureum sarta baris robah warnana jadi wungu mangsa sirah sari ngabuka pikeun méré kasempetan ka tipung sari anu geus sawawa pikeun ngawin (ngawuran) sirah putik. Wangun tipung sari biasana buleud panjang, leuwih kurang 20-35 mikron.
Calon buah[édit | sunting sumber]
Calon buah ieu henteu gagangan sarta aya dina hiji rohangan, sarta perenahna dina hiji piringan.
Buah[édit | sunting sumber]
Buah manggah kaasup golongan buah batu anu dagingan. Panjang buah kira-kira 2,5-30 cm. Wangun buah aya anu buleud, buleud endog atawa manjang sarta aya ogé anu bentukna gepéng. Warnana rupa-rupa, aya anu héjo, konéng, beureum atawa campuran. Dina bagian tungtung buah,ada bagian anu seukeut anu disebut pamatuk. Di luhureun pamatuk aya bagian anu melengkung anu disebut sinus, anu manjang kana bagian beuteung. Bagian tukang disebut tonggong. Kulitna kandel sarta aya kelenjar, dagingna kandel sarta aya anu konéng gumantung wandana. Daging buah aya anu badag sarta aya ogé anu henteu badag, aya anu caian sarta aya anu henteu caian, aya anu amis sarta aya anu kurang amis.
Siki[édit | sunting sumber]
Siki tempatna dina jero kulit anu teuas, badagna rupa-rupa. Siki diwangun ku dua keping, siki aya anu monoembryonal sarta aya anu poliembryonal.
Hasil sarta pamakéan[édit | sunting sumber]
Manggah utamana dipelak pikeun diala buahna. Buah anu haseum ilahar dina kaayaan atah, minangka buah méja atawa campuran es, dina wangun siksikan atawa diblender. Buah anu ngora mindeng dirujak, atawa dijual di sisi jalan sanggeus dipesék, dibeulah-beulah sarta ditambahan samara uyah jeung cabé. Buah manggah ogé dikokolakeun jadi manisan, siksikan buah garing, dikalengan sarta nu séjén-séjénna. Di réa wewengkon di Indonésia, manggah (kolot atawa ngora) anu haseum mindeng dijadikeun campuran sambel atawa asakan lauk jeung daging.
Siki manggah bisa dijadikeun kadaharan ingon-ingon atawa hayam. Daun ngorana dijadikeun lalab atawa dijadikeun sayuran. Kai tangkal manggah cukup kuat, teuas sarta gampang dipigawé; tapi kurang awét pikeun pamakéan di luar rohangan. Kai ieu ogé bisa dijadikeun areng anu alus.
Manggah utamana dihasilkeun ku nagara-nagara India, Méksiko, Brasil, Pakistan, Thailand, Tiongkok, Indonésia, Filipina, sarta Bangladés. Total produksi dunya dina taun 80-an kira-kira 15 juta ton, tapi ngan kira-kira 90.000 ton (1985) anu didagangkeun di tingkat dunya. Hartina, kalolobaan manggah didahar sacara lokal.
Samentara éta pasar utama manggah nyaéta Asia Tenggara, Éropa, Amérika Sarikat sarta Jepang. Singapura, Hong Kong sarta Jepang mangrupa pangimpor anu pangbadagna di Asia. Gambaran produksi manggah taun 2005 bisa ditempo dina tabel di gigir.
Manggah ngabogaan ajén-ajén budaya anu luhur, hususna di réa nagara di Asia bagian kidul. Di Filipina, buah ieu mangrupa lambang nagara. Dina Wéda, kitab suci ageman Hindu, manggah dianggap “susuguhan para déwa”. Daun-daun manggah mindeng dipaké dina dékorasi upacara kawinan atawa kaagamaan Hindu.
Wanda anu sadulur[édit | sunting sumber]
Mangga sabaraya jeung bacang (M. foetida), kemang (M. kemanga), kawéni (M. odorata), sarta réa deui.
Bahan bacaan[édit | sunting sumber]
- Morton, J. 1987. Mango. p. 221–239. In: Fruits of warm climates. Julia F. Morton, Miami, FL.
- van Steenis, C.G.G.J. 1981. Flora, pikeun sakola di Indonésia. PT Pradnya Paramita. Jakarta.
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.
Tumbu ka luar[édit | sunting sumber]
- Sorting Mangifera species
- Plant Cultures: botany, history and uses of mango
- Mango research pages
- Mango cultivar list
- Alphabetized mango cultivar list
- Mango
- "Mango" article in Alan Davidson's Oxford Companion to Food (ISBN 0-19-211579-0)
- How To Cut a Mango
- Toxicodendron Dermatitis: Information on allergic reactions to plants such as Mangossu:Manggah


text:
Below are the Bodoran Ohang Jenong result which're collected from trusted resources. You can start playing the media by clicking the "Listen" button to listen on mp3, "Play Video" button to play the video, or download the bodoran ohang jenong by clicking the "Download" button. If you can't see the result just try to search again using another simple keywords using search box above.
Bodoran Ohang Jenong Results
Bobodoran sunda - si ohang lucu pisan 1. pohang ngalawak banyol. part 1 : s.youtubem/watchv=mnvgifau_ok part 2 : s.youtubem/watch Bobodoran Sunda Si Ohang Lucu Pisan 1
Wayang golek bobodoran - asep sunandar sunarya cepot,ohang dan jenong giri harja 3. Wayang Golek Bobodoran Cepot Sng Ohang Dan Jenong I
Bobodoran si pohang 5. bodoran sunda ohang, ohang nyanyi lucu, si pohang, anton abox, ohang, bobodoran lucu, bobodoran sunda. Bobodoran Si Pohang 5
Pimpinan bpk.ujang wayang rampak dalang jabang tutuka. Bobodoran Ohang Uyep Sablon 1
Pohang : pentas di perhajatanya bp. duri / ibu ooy oyati pernikahannya : sri asih,amd.kebyaya ruhyana alamat : kertasari rt.02 / 01 ds. jatireja compreng 0 s Pohang Pentas Di Kertasari
Cepot, ohang, jenong, bule full. Cepot Ohang Jenong Bule Full
Bobodoran sunda - si ohang lucu pisan 6. pohang ngalawak banyol. part 1 : s.youtubem/watchv=mnvgifau_ok part 2 : s.youtubem/watch Bobodoran Sunda Si Ohang Lucu Pisan 6
Wayang golek full bobodoran - ohang jeung jenong 2 - dalang dadan sunandar sunarya. Wayang Golek Full Bobodoran Ohang Jeung Jenong 2
Sok sing wug seurina. Si Pohang Bag 1
Wayang golek bobodoran asep sunandar sunarya | cepot,ohang sng ade batak dan jenong part 1. part 1 : s.youtubem/watchv=hzkslc12e part 2 : Wayang Golek Bobodoran Ohang Sng Ade Batak Dan Jenong 1
Wayang golek bobodoran - asep sunandar sunarya cepot,ohang dan jenong giri harja 3. Wayang Golek Bobodoran Cepot Sng Ohang Dan Jenong Ii
Bodor bobodoran sunda wayang golek - cepot pohang ohang part 1 bodor bobodoran sunda wayang golek - cepot pohang ohang part 1. jangan lupa like dan sub Bodor Bobodoran Sunda Wayang Golek Cepot Pohang Ohang Part 1
Bobodoran wayang golek oleh : asep sunandar sunarya - giri harja 3 judul : cepot sng ohang [4 ] Wayang Golek Cepot Sng Ohang 04 04
Bobodoran sunda - si ohang lucu pisan 2. pohang ngalawak banyol. part 1 : s.youtubem/watchv=mnvgifau_ok part 2 : s.youtubem/watch Bobodoran Sunda Si Ohang Lucu Pisan 2
Wayang golek full bobodoran - ohang jeung jenong 3 - dalang dadan sunandar sunarya. Wayang Golek Full Bobodoran Ohang Jeung Jenong 3


text:
Aya ékék nu hirup di hiji leuweung. Matuhna dina parungpung kai anu kacida gedéna. Unggal poé éta ékék téh sok nyiar hakaneun, pangpangna siki jagong, di leuweung sabudeureunana. Lamun manggih kebon jagong, manéhna gumbira pisan, nya bisa ngadahar saseubeuhna, nya bisa mawa siki jagong kana sayangna. Dibélaan pulang anting ti sayang ka kebon. Maksudna taya lian rék nyéngcéléngan siki jagong keur sasadiaan dina usum paceklik.
Bakat ku leukeun, lila-lila parungpung téh pinuh ku siki jagong. Nénjo siki jagong sakitu réana, ékék téh gedé haté. Teu hariwang najan nyanghareupan usum paceklik ogé, da boga sasadiaan dahareun.
Nya nepi ka mangsana paceklik. Harita téh usum katiga entak-entakan. Hawa pohara panasna, tatangkalan réa nu kalémpohan, jukut gararing di mana-mana.
Dina kaayaan kitu, ékék téh pohara apikna kana dahareun. Jagong simpenan téh diawét-awét sangkan mahi nepi ka usum ceuyah deui.
Dina hiji poé, jol aya jelema, ngadon ngiuhan handapeun tangkal nu dipaké pamatuhan ku ékék téa. Lungsé pisan bangunna éta jelema téh, da leumpangna ogé semu rarampéolan. “Duh, mani capé-capé teuing. Jaba ieu beuteung geus sababaraha poé teu kaasupan dahareun,” ceuk éta jelema ngomong sorangan. Baca tuluyan ieu tulisan »
Arsip pikeun Katégori ‘Dongeng’
Karya Sastra Buhun
Karya Sastra Buhun
Ganjaran ka nu Hadé Haté
Posted by bujanggamanik dina Januari 12, 2009
Aya ékék nu hirup di hiji leuweung. Matuhna dina parungpung kai anu kacida gedéna. Unggal poé éta ékék téh sok nyiar hakaneun, pangpangna siki jagong, di leuweung sabudeureunana. Lamun manggih kebon jagong, manéhna gumbira pisan, nya bisa ngadahar saseubeuhna, nya bisa mawa siki jagong kana sayangna. Dibélaan pulang anting ti sayang ka kebon. Maksudna taya lian rék nyéngcéléngan siki jagong keur sasadiaan dina usum paceklik.
Dimuat dina Dongeng | 12 Pairan »
Dongéng Santri Bodo
Posted by bujanggamanik dina Nopémber 29, 2008
Aya santri pohara beletna. Nepi ka mindeng jadi pamoyokan santri-santri lianna. Mangtaun-taun masantrén, can ngalaman hatam Alqur’an sakali-kali acan. Boro-boro hatam Alqur’an, jampé solat ogé ukur baé bisa maca fatihah jeung surat parondok. Puguh deui nalar kitab atawa nyarita ku basa Arab mah, tinggaleun pisan. Tapi, ari ngaliwet mah pangpinterna. Kabéjakeun kaanggo ku Ajengan sagala.
Loba babaturanana nu geus baroga pasantrén sorangan. Atuh santri-santri anyar jul-jol, ngaganti nu geus taramat. Ari manéhna teu menyat-menyat. Tungtungna ngarasa éra sorangan. Éra ku sasama santri, éra ku Ajengan.
Tina geus teu kuat nahan kaéra, hiji poé manéhna nepungan Ajengan di bumina. Maksudna rék terus terang, niat balik ka lemburna. Barang tepung pok nyarita, “Ajengan abdi seja amitan, badé mulang ka lembur,” cenah.
“Mulang téh mulang kumaha, apan lain waktuna peré?” témbal Ajengan.
“Mulang teras, moal wangsul deui ka pasantrén. Da bongan geuning, mangtaun-taun masantrén, teu aya pisan kamajengan.”
Ajengan henteu buru-buru ngidinan. Malah terus ngawurukan, sangkan ulah babari pegat harepan. Unggal jelema kamampuhna teu sarua, cenah. Aya nu gancang bisa nagkep pangajaranana, teu kurang-kurang anu butuh waktu rada lila, kakara manéhna ngarti.
“Ulah, manéh ulah mulang, mending balik deui ka pondok. Hég diajar leuwih rajin!” saurna deui.
Tapi manéhna keukeuh ménta diidinan mulang. Basana, ti batan miceunan waktu di pasantrén, mending sagawé-gawé di lembur. Diajar néangan pangupa jiwa.
Ku sabab niatna geus pageuh, ahirna Ajengan teu tiasa naon-naon.
“Rék iraha manéh mulang, apan ayeuna mah geus burit?”
“Badé énjing saatosna solat subuh,” cenah, teu poho ménta didungakeun. Baca tuluyan ieu tulisan »
Dimuat dina Dongeng | 10 Pairan »
Satria
Posted by bujanggamanik dina Méi 18, 2008
Aya maung, keur ngalungsar baé handapeun kiara, geus teu bisa walakaya, tina kakolotan jeung gering ripuh deuih.
Beurang peuting gawéna nga humaregung, kahujanan kapanasan téh teu bisa ingkah. Atuh da sumawonna kaduga pindah, geus teu kuateun usik-usik acan. Ayeuna ngan empés-empés waé, sahoseun téh éstu lain bobohongan.
Tadina mah sato-sato nu séjén téh mani gigis sarieuneun, euweuh nu wani deukeut-deukeut acan ngadéngé gaur maung téh. Tapi barang geus kanyarahoan mah, yén éta maung keur sakarat, rob waé padangaronom, padanarempo, malah padanalokéran sagala.
“Euleuh kutan kitu cucungik nu sok nekuk batur aing téh! Cik pék aing udag deuleu!” Omong peucang ditompokeun kana ceuli maung, bari keletrak tarang maung ditéké.
“Hayoh siah, ari wani mah urang jogol jeung aing, montong maké pepeleyéan!” ceuk munding, bari jekuk waé digadil ku tandukna.
Rupa-rupa tingkahna sasatoan téh, pada-pada hayang mulangkeun kanyeri, hayang némbongkeun kaceuceub ka musuhna nu geus teu daya teu upaya. Ngan sakadang kuda anu ngahuleng baé téh. Teu lémék téu nyarék. Gawéna ngan gogodeg baé ti kaanggangan.
“Na Sakadang Kuda ngan dikir waé, mun jeplak waé ka dinya, sépak tah lebah iga burungna! Na teu inget baréto anak sampéan dikerekeb ku ieu mangkluk?” ceuk peucang.
Kuda maléngos bari cumalimba, “Kadongdora wani ogé ka nu geus taya dayana. Muga aing mah jeung saturunan aing ulah dipaparin tékad hayang nganiaya ka nu lian. Sumawonna ka nu taya tangan pangawasa geusan ngalawan mah!”
Tina Pangajaran Sastra Sunda, Karya Drs. Budi Rahayu Tamsyah.
Dimuat dina Dongeng | 2 Pairan »
Peucang Keuna ku Leugeut
Posted by bujanggamanik dina April 20, 2008
Kacaritakeun aya hiji patani, cicingna di hiji leuweung. Ayeuna manéhna téh keur melak palawija, kayaning bonténg, térong, jeung sajabana. Pepelakanana aralus tur marulus, kawantu hadé oména. Ngan hanjakal geus sababaraha poé pepelakanana téh raruksak, pangpangna mah pelak bonténgna. Patani ogé nyahoeun yén anu ngaruksak jeung ngaranjah kebonna téh nya éta peucang, sabab kunsi kanyahoan ku manéhna.
Patani téh néangan akal sangkan kebonna henteu diranjah baé ku peucang. Terus baé atuh manéhna téh nyieun bebegig. Lebah aawakanana ditapelan ku leugeut teureup. Éta bebegig téh ditunda di tengah-tengah kebon.
Pasosoré, saperti biasa, peucang téh datang deui ka kebon patani téa. Maksudna rék ngala bonténg. Barang srog ka kebon, manéhna teu buru-buru asup, lantaran aya nu ngajanteng di tengah-tengah kebon. Peucang téh nyalingker kana pager. Nyerangkeun nu ngajanteng bari ditelek-telek.Éh, geuning teu obah-obah? Ku peucang digeroan, nu di tengah kebon angger ngajanteng. Jelema lain éta téh? Geuning maké baju? Maké dudukuy deuih. Tapi teu obah-obah?
Lalauna peucang téh kalur tina panyumputanana. Terus ngeteyep ngadeukeutan nu ngajanteng téa. Barang geus deukeut tur awas ka nu ngajanteng téa, barakatak téh peucang seuri.
Pokna, “Na sia téh nyingsieunan ka aing! Sugan téh manusa, boro aing nyumput, nanaonan manéh ngajanteng di dieu? Dicabok siah ku aing!” Ngomong kituna téh bari gaplok baé bebegig téh dicabok ku suku hareupna nu katuhu. Ari gaplok, ari pel baé sukuna napel kana bebegig téa, kawantu bebegig téh maké leugeut teureup.
“Éh siah, maké jeung néwak sagala! Hayang dicabok deui ku aing?” Gaplok deui bebegig dicabok ku suku hareupna anu kénca. Pel deui napel kana bebegig.
“Itu geura, nanaonan ari sia! Ieu kalah néwak kana suku. Hayang ditajong ku aing? Nyaan ieu téh, nyaan, hayang ditajong? Lesotkeun atuh, da tadi mah kuring téh banyol. Sot, lésotkeun! Bisi ditajong! Éh , nyaan meureun manéh mah hayang ditajong!” peucang ngawahan, gaplok deui bebegig téh ditajong sataker tanaga. Ari jebrod, ari pel baé napel kana leugeut teureup rapet pisan. Peucang gogorowokan jeung tulung-tulungan.
Teu lila torojol patani.
“Beunang ayeuna mah nu sok malingan bonténg téh,” ceuk patani. Kerewek peucang téh ditéwak, terus diringkus. Rigidig baé dipanggul. Peucang téh dibawa ka imah patani, rék dipeuncit.
Tina Pangajaran Sastra Sunda, Karya Budi Rahayu Tamsyah
Dimuat dina Dongeng | 16 Pairan »
Sakadang Kuya jeung Sakadang Monyét Maling Cabé
Posted by bujanggamanik dina Maret 28, 2008
Isuk-isuk sakadang kuya moyan di sisi leuwi. Keur kitu torojol sobatna nya éta Sakadang Monyét.
“Sakadang Kuya!” Sakadang Monyét ngageroan.
“Kuk!” Témbal Sakadang Kuya.
“Sakadang Kuya!”
“Kuk!”
Sakadang Monyét nyampeurkeun ka Sakadang Kuya.
“Keur naon Sakadang Kuya?”
“Ah keur kieu wé, keur moyan.”
“Ti batan cicing kitu mah mending ngala cabé, yu!”
“Di mana?”
“Di kebon Patani, mangka cabéna geus bareureum.”
“Embung, ah. Sakadang monyét mah sok gandéng.”
“Moal, moal gandéng ayeuna mah.”
“Nyaan moal gandéng?”
“Moal, nyaan moal gandéng.”
“Hayu atuh ari moal gandéng mah.”
Bring atuh Sakadang Monyét jeung Sakadang Kuya téh indit ka kebon patani. Barang tepi ka kebon, katémbong cabé pelak patani geus arasak mani bareureum euceuy. Sup duanana ka kebon. Sakadang Kuya moncor kana pager, ari Sakadang Monyét ngaluncatan pager. Terus baé ngaralaan cabé, didalahar di dinya kénéh.
Sakadang Kuya mani seuhah-seuhah baé ladaeun. Kitu deui sakadang monyét. Keur kitu, ana gorowok téh Sakadang Monyét ngagorowok.
“Seuhah lata-lata!” Maksudna mah “seuhah lada-lada”.
“Ssst, Sakadang Monyét, ulah gandéng atuh!”
Sakadang Monyét henteu ngawaro.
“Seuhah lata-lata!”
“Sakadang Monyét! Bisi kadéngéeun ku Bapa Tani.”
Tapi Sakadang Monyét api-api teu ngadéngé. Gorowok deui baé.
“Seuhah lata-lata!” Baca tuluyan ieu tulisan »
Dimuat dina Dongeng | 31 Pairan »
Budak Pahatu Lalis
Posted by bujanggamanik dina Désémber 27, 2007
Jaman baheula aya dua budak—adi lanceuk—geus teu indung teu bapa, teu sanak teu kadang. Éstu éta barudak téh pahatu lalis. Lanceukna lalaki kira-kira umur tujuh taun, adina awéwé kira-kira umur lima taun.
Titinggal kolotna ngan imah réyod wungkul.
Pagawéan éta barudak sapopoéna ngarala suluh ka leuweung, mulungan pangpung atawa lanceukna naék kana tatangkalan, mites-miteskeun rangrang nu gararing. Éta suluh téh dijual ka tatangga-tatanggana atawa ka pasar. Ladangna keur waragad hirup maranéhna.
Hiji mangsa ngarala suluhna di tegalan eurih. Di dinya réa tatangkalan. Eurihna sadedeg-sadedeg. Ku maranéhna katénjo aya tangkal loa nu buahna raruhruy pikabitaeun. Nu lalaki naék kana tangkal loa, ngalaan buahna nu arasak, diasup-asupkeun kana koja bawana. Adina ngadagoan di handap, nyanghunjar lambar dina tumpukan eurih hirup.
Teu lila budak awéwé téh ngawih kieu:
Kang tulungan, Kang tulungan,
aya nu gagarayaman,
kana suku jeung ngégélan!
Ceuk lanceukna ti luhur bari jongjon ngalaan buah loa:
Usap baé Nyai, meureun sierum!
Teu lila budak awéwé téh ngawih deui:
Kang tulungan, Kang tulungan,
aya nu gagarayaman,
kana suku jeung ngégélan!
Cék lanceukna ti luhur tangkal loa, naékna beuki luhur:
Usap baé Nyai, meureun sireum!
Teu lila kadéngé deui budak awéwé téh ngawih deui:
Kang tulungan, Kang tulungan
aya nu gagarayaman,
kana suku jeung ngégélan!
Cek lanceukna ti luhur tangkal loa:
“Usap baé Nyai, meureun sireum!”
Budak awéwé ngawih deui, tapi soranan beuki laun, malah les pisan:
Kang tulungan, Kang tulungan,
aya nu gagarayaman, kana…
Dimuat dina Dongeng | 2 Pairan »
Ki Dipa Dibégal
Posted by bujanggamanik dina Désémber 25, 2007
Jaman baheula aya saudagar beunghar, boga bujang ngaranna Ki Dipa. Ki Dipa téh jelema teuneung taya kasieun. Hiji mangsa isuk-isuk Ki Sudagar nyarita ka Ki Dipa, pokna, “Manéh ogé nyaho imah Ki Armasik di dayeuh, nu biasa ngayuh barang ka urang téa, lin?”
“Terang,” jawab Ki Dipa.
“Poé ieu manéhna geus jangji, rék naur hutangna saratus ringgit. Tapi ku sabab déwék gering kénéh, wayahna manéh baé ka ditu, mawa surat ti déwék.”
“Mangga, ari Juragan percanten mah ka kuring.”
“Balik ti ditu engké ulah burit teuing, bisi poékeun di jalan. Ati-ati mawa duit, bisi kumaonam. Tah, ieu suratna.
“Nyuhunkeun pidu’ana baé. Mugi-mugi ulah aya halangan-harungan di jalan,” témbal Ki Dipa bari nampanan surat.
“Heueuh, jung sing salamet!” Baca tuluyan ieu tulisan »
Dimuat dina Dongeng | 1 Pairan »
Wawales ka nu Telenges
Posted by bujanggamanik dina Nopémber 29, 2007
Di hiji leuweung, aya bagong anakan. Éta bagong téh keur huleng jentul waé bangun ngemu kabingung. Pangna kitu lantaran poé éta manéhna kudu nedunan jangji ka Sakadang Maung, nya éta masrahkeun anakna.
Hiji waktu manéhna kungsi dikerekeb ku Sakadang Maung. Harita Sakadang Bagong ceurik. “Sing karunya baé ka kuring, Sakadang Maung! Kuring téh geus kolot, dagingna ogé tangtu nya liat nya kelang. Kieu baé, engké lamun anak kuring geus lahir, ku kuring rék dibikeun ka andika. Tangtu dagingna empuk tur pelem.”
Ngadéngé caritaan Sakadang Bagong kitu, Sakadang maung téh teu tulus ngerekeb. Hiji waktu manéhna rék datang deui, nagih jangji. Baca tuluyan ieu tulisan »
Dimuat dina Dongeng | 7 Pairan »
Jelema Sabenerna
Posted by bujanggamanik dina Nopémber 26, 2007
Aya hiji jelema teuing ku malarat. Cek babasan téa mah nyatu soré henteu isuk. Kahirupanana tina ngala kai. Ku walurat-waluratna, parabot usahana ogé ngan baliung baé sahiji. Dina hiji poé manéhna nuar kai di jero leuweung, sisi talaga nu jero pisan, caina ngajumbleng pikakeueungeun. Dasar tariking cilaka, barang baliungna diheumbatkeun kana tangkal kai téa, polonyon baé locot tina perahna, kecemplung ragrag kana talaga. Manéhna rampohpoy bawaning ku handeueul. Brek diuk bari ngahuleng semu bingung, mencrong kana lebah muragna baliung téa. Rék diteuleuman, lain teuleum-teuleumaneun, kawantu talaga sakitu jerona. Curudcud cipanonna bijil, ku tina teu kuat nahan kasedih. Sabot keur kitu, teu kanyahoan jebul baé aya aki-aki nyampeurkeun. Janggotna bodas ngeplak kawas kapas, pipina kemong, sarta kulitna beresih. Aki-aki téh pok nanya, “Ku naon manéh bet ceurik, kawas anu susah-susah teuing?” Barabat ku tukang ngala kai dicaritakeun satarabasna yén manéhna keur sedih lantaran baliungna murag kana talaga, mangkaning teu boga deui parabot séjénna. Ceuk aki-aki, “Sing sabar tawekal baé atuh, ulah aral ku sakitu. Pamali! Keun ku aki dipangneuleumankeun!” Baca tuluyan ieu tulisan »
Dimuat dina Dongeng | 3 Pairan »


text:
Depéndensi Ross
Depéndensi Ross (Basa Inggris: Ross Dependency) nyaéta hiji wewengkon di Antartika. Wewengkonna malang antawis 160° imbit wétan nepi ka 150° imbit kulon, antawis Kutub Kidul jeung 60° lintang kidul. Depéndensi ieu dingaranan dumasar kana nami Sir James Clark Ross, nu manggihan Laut Ross, sarta ngawengku bagian ti Daratan Victoria, sarta kalobaannana bagian ti Lemah És Ross. Pulo Ross, Kapuloan Balleny, sarta Pulo Scott ogé mangrupa bagian ti Depéndensi, ogé jeung Pulo Roosevelt.
Tumbu kaluar[édit | sunting sumber]
- New Zealand, Antarctica and the Southern Ocean — Kamentrian Hubungan Luar Nagri jeung Padagangan.
- Antarctica New Zealand
- 50 taun Markas Scott
- Sajarah - ti Universitas Canterbury
- Perangko Depéndensi Ross
- Peta Depéndensi Ross (bagian tengah)
- Panalungtikan ku NIWA di Antartika
Koordinat: 75°00′S 175°00′W / 75.000°S 175.000°W
Citakan:Administrative divisions of New Zealand Citakan:Realm of New Zealand Citakan:Antarctica navbox


text:
Gelombang mikro
Gelombang mikro (dina basa Inggris: microwave) [1] nyaéta gelombang éléktromagnétik kalawan frékuénsi nu kacida luhurna (Super High Frequency, SHF), nyaéta saluhureun 3 GHz (3x109 Hz).
Lamun gelombang mikro diserep ku hiji barang mangka baris mecenghul éfék panas dina barang kasebut. Lamun kadaharan nyerep radiasi gelombang mikro, kadaharan jadi panas sarta asak dina waktu nu singket. Prosés ieu pisan anu dimangpaatkeun dina oven microwave.
Gelombang mikro ogé dimangpaatkeun dina RADAR (Radio Detection and Ranging). RADAR dipaké pikeun néangan sarta nangtukeun tapak hiji barang nu maké gelombang mikro nu frékuénsina kira-kira 1010 Hz.


text:
Langkung ti payun sim kuring perlu ngucapkeun syukur ka hadirat Allahu Robbi, anu parantos maparin kanikmatan hirup sareng huripna ka sadaya mahlukNa.
Di dieu sim kurung ngarasa perlu nyatet tur medarkeun sasieureun sabeunyeureun tina katerangan-katerangan anu tos kapanggih, boh ti Guru atanapi tina pangalaman hirup sim kuring. Sanes maksud sim kuring rek nyanyahoanan atawa rek ngaleuleuwihi kanu parantos luhur elmuna, jembar kauningana, legok tapak genteng kadek, anu parantos masihan obor ka urang sadayana. Ngan kadorong ku ati suci ngiring jabung tumalapung kana ieu persoalan. Sanaos sim kuring teu rumasa boga ka nyaho sumawona geus jadi ahlina, ngan sakadar hoyong ngiring ngamumule kana elmuna keur pangeling-ngeling diri sim kuring.
Sok sanajan sim kuring boga saeutik pangarti tina tuturuti, kanyaho tina conto-conto, nyonto ti para ahli nu luhung elmu panemuna, anu ku kaum sufi (kabatinan) mah geus teu aneh deui dalil-dalil Al Qur’an, Hadist jeung pituduh-pituduh lainna, anu patali sareng katerangan – katerangan kanggo ‘Ngawincik Gusti, ngudag kanyataan Pangeran”, anu parantos ka pendak tur ka harti jeung karasa ku sim kuring.
Pesen kanu ngaos ieu buku, omat ulah rek di adu caturkeun komo nimbulkeun papaseaan mah. Da Agama mah lain alat pasea tapi Aturan Garapeun Manusa anu kudu dipilampah/dipraktekeun dina kahirupan manusa sapopoe.
Mangga ayeuna urang sasarengan pada ngama’naan deui sa basa sa caritana, sami-sami ngalenyepan cirri-cirina sareng eusina. Saolah-olah ngawincik harti, ngupas basa , basa anu sok jadi buah carita.
Teu hilap oge ka para Guru (anu mere pituduh) boh nu langsung kitu deui nu teu langsung sim kuring ngahaturkeun nuhun sareng neda sihapuntenan bilih ayah al-hal anu kusim kuring di pedar, teu sapagodos sareng pendapatna para Guru.
Wassalam Wr.Wb.
Ki Supri
LENYEPANEUN URANG !!!
“Awallu Dini Ma’rifatullohi ta’ala bis tiqoni”
Awal-awalna Agama eta, kudu ma’rifat heula ka Gusti Allah kalawan yakin.
”Wamanlan Jakffirulloh fidunya,fakaifa jarohu fil akhiroh” (Q.S. ayat 72)
Saha-saha nu lolong (teu nyaho) ka Allah keur di dunya, geus tangtu di akheratna oge lolong ( teu nyaho ).
“Rujatullohi ta’ala fidunya biaenil kolbi”
Ari ninggali Allah ta’ala di dunya kudu ku panon hate.
“Laesa kamislihi syaeun Wahuwas samiul basir “
Gusti Allah teu bisa disaruakeun jeung naon baenu aya di ieu dunya
“Lataharrokul jasadu illa biidnilroh, walata harrokul rohu illa biidnillah”
Obah usikna jasad ku roh, obah usikna roh ku Gusti Allah.
“Wahuwa maakum aenama kuntum”
Gusti Allah babarengan bae jeung mahluk-mahlukna ,dimana bae mahlukna aya di dinya Gusti Allah aya.
“Wanaehnu aqrobu ilaehi min hablil warid”
Kami jeung maneh teh geus euweuh antarana deui,, deukeut keneh kami ka maneh, tibatan urat beuheung anu nganteng dina beuheung maneh.
“Wallohu bikuolli syaein muhit”
Gusti Allah teh anu ngaliputan ka sakabeh mahluk anu aya dina ieu alam.
“Al insanu siri waana siruhu “
Manusa teh rasiahna pangeran, Paengeranteh rasiahna manusa.
“Man arofa nahsahu, fakod arofa robahu”
Saha-saha nu geus nyaho ka dirina, tangtu nyaho ka Gustina.
“Waman arofa robbahu, fakod arofa jahilan nafsahu”
Saha-saha nu geus nyaho ka Gusti Allah, tangtu ngarasa bodo dirina,bahkan bodo ge teu bodo-bodo acan.
“Qullu umatin wa Rusullihi”
Dina sakabeh umat katetepan Rasulullah,hartina rassa Allah.
“Wattaqullaha waju’allimukumullah”
Kudu taqwa maraneh(meresihan kokotor lahir batin),engke maraneh tangtu dipaparinan elmu ku Allah.
“Am kaefa jarhalu ilallohu wahua makbalun bisaehwati”
Kumaha rek bisana lumampah neangan Allah,sedeng manehna diringkus ku hawa nafsuna.
“Antal maottu-qoblal maottu”
Kudu bisa paeh samemeh paeh. (Kudu bisa paeh sajero hirup)
“Inna lillahi waina ilaihi roji’un”.
Asal ti Allah, kudu balik deui ka Allah.
Kajieun Urang Memeh Mulang !
* Iman – Tauhid – Ma’rifat – Islam the nyaeta Rukun Agama Islam .
Iman hartina : Percaya kalawan yakin.
Tauhid hartina : Tetep –ajeg- jejeg
Ma’rifat hartina : Nyaho – nyata – teu samar
Islam hartina : Suci - Sumerah – Salamet.
* Haqul aen hartina : Kakara deudeukeutan, reureujeungan
Haqul yakin hartina : Geus deukeut, geus reujeung.
Ma’rifatul aen hartina : Kakara basa jeung carita
Ma’rifatul hak hartina : Geus nyata, tetela, karasa
· Nu ka asup Kumawula ka gusti allah tEh nu asih ka papada mahlukna..
· Jalma nu geus nyaho naon hartina bener, tara gampang-gampang nyalahkeun kaayaan nu lian.
· Jalma anu geus uninga ka Gusti Allah, tangtu welas asih ka mahluk-mahlukNa.
· Anu welas asih ka abdi-abdiNa ,saolah-olah ngabakti ka Gusti Allah.
· Ulah waka umaku tunggal jeung Gusti, lamun can welas asih ka sasama mahlukna.
· Agama teh pitunjuk jeung katerangan-katerangan ti Allah
· Filsafat nyaeta hasil tina akal pikiran manusa
· Iman teu jeung ihtiar, ilmu teu jeung amal ,sarua jeung kosong molongpong.
· Saksi nu nomor hiji nu baris nyalahkeun jeung ngabenerkeun kalakuan teh hate.
· Najan pinter bias nyarita ngareka-reka basa, najan unggul dina catur, hate mah tetep nyaksian . Nusalah bakal cilaka asup ka naraka, Nu bener bakal salamet asuk ka surga..
Lenyepaneun !!!!
· Akal jeung pikiran di kamudi ku tekad, Tekad dikamudi ku ………………….
Tekad nu lempeng bener, teu cukup ku elmu sampurna luhur. Teu cekap ku paham nu tukuh, Anging ku Kudrat Iradatna nu Maha Suci.
· “Nyeka Raga , Merih Diri, Nyuci Ati , Tatapa Neda Laksana”.
· Dina AQl Qur’an di jelaskeun “ Wa ‘asmaihi ta-Allah,abadan bi kuffro” Hartosna : Singsaha anu ngaji Asmana bae, tetep kaffir lamun teu timu barangna.
Barangna dina Wujud :
· Sareat - Pangucap - Abu Bakar
· Hakekat - Pangambung - Umar
· Tarekat - Pangdangu - Usman
· Ma’rifat - Paninggal - Ali
Solat Subuh - Nabi Adam - Wujud
Solat Lohor - Nabi Enoh - Pangdangu
Solat Asar - Nabi Ibrahim - Paninggal
Solat Maggrib - Nabi Musa - Pangucap
Solat Isa - Nabi Isa - Pangangseu
Solat Jum’at - Nabi Muhamad - Rasa Jasmani
Allah - Muhamad - Adam
Hirup - Rasa - Adeg
Hirup - kanyataan ayana - Gusti Allah
Rasa - Kanyataan ayana - Muhamad
Adeg - Kanyataan ayana - Adam
· Malaikat Jibril mepelingan ka Kangjeng Nabi Yullah Adam : “ Kudu Tobat, ieu baca , Robbana Dollamna Anpussana Dunu Bana, Lana Qunana Minal Hosirin.”
Taliti sing Ati-ati
1. Muhamad – Haq = Dat – Sifat Gusti Allah = Rupina caang dumeling = Sagara – hirup (bibit nyawa sadayana)
2. Muhamad – Hakeki = Sorotna tina Dat- Sifat = Bijil Cahya opat rupi :
Narun = Cahaya Beureum
Hawaun = Cahaya Koneng
Maun = Cahaya Bodas
Turobun = Cahaya Hideung
3. Muhamad – Harid = Rasa Pribadi = Rasa Jasmani
4. Muhamad Majaji = Rupa Jasmani
Mim awal teh Mastaka
He teh Dada
Mim akhir teh Udel
Dal teh Sampean
· “Wa’abud Robbaka Hatta, ya Tiyakal Yakin” (Al-Hijr. 99)
Hartina; “Sembah Pangeran anjeun sing nepi ka datangna kayakinan” ( Kudu aenal yakin,sing sidik ka nu Maha Agung, ulah di kira-kira , dijudi-judi ku ati yen Allah the ayana di8 luhur aras).
· AQnu akraob jeung urang kakawasaan nu Maha Agung,hirup urang eta kakawasaan Gusti, nyaeta Hakekatna Muhamad tea.
Geura titenan singtelek pisan !!!
· Haqkullah = Hakna Allah = Hirup Urang
· Haqkul Adam = Rasa jeng nafsu = Nyawa
· Sifat Hirup = Sifatna Cahya = Roh Suci
· Nyawa = Sifatna Getih = Nafsu.
· Manusa wajib kudu percaya kana barang Goib, dalilna : “ Alladiena Yuminuna Biolgoibi”.
· Hartina ; “sakabeh Jalma anu Iman nekadkeun, ngabenerkeun,sarta ngaku kana perkara Goib”.
· “ Wallohu Goibun al Insanu Goibun”
· Hartosna : “Allah Goib, Manusa Goib”.
· Rijatul Alam jeung Rijalullah = Duanana Sapangkat, nyeta pangkat senapati.
· Rijatul Alam = Senapati anu ngagelarkeun elmu dohir, elmu kadewaan, gelaran ti sayid Anwar (Istijrad)
· Rijalullah = Senapati Allah nu ngagelarkeun Agama turunan ti Sayidina Anwas (Mujijat), Ramana Nabi Sis putra Nabi Adam.
· Sayid Anwar Ibuna terah Idajil
· Sayid Anwas Ibuna putrei ti Sawarga.
Bedana Ilmu Istijrad jeung elmu Mujijat.
· Ilmu Istijrad mah teu sesah napaan,asal percaya ge geus cukup.
· Ilmu Mujijat mah kedah digaleuh ku ngirangan tuang leueut (Tirakat)
Amalluna - Amallukum
Amal Urang keurt Urang – Amal batur keur batur
Sing Taliti - Sing Sidik
· Nur Muhamad = Adam Hakeki = Babakalna Alam Dunya :
1. Cahya beureum = Narun = Seuneu
2. Cahya Koneng = Hawaun = Angin
3. Cahya Bodas = Maun = Cai
4. Cahya Hideung = Turobun = Bumi
Kalima Caangna .
Alip - Lam - Lam He - (ALLAH)
Dat - Sifat - Asama
NABI ULUL AZMI
1. Nabi Adam pangkatna : Halipatullohu
2. Nabi Enoh pangkatna : Habibullohu
3. Nabi Ibrahim pangkatna : Halilullohu
4. Nabi Musa pangkatna : Kalammullohu
5. Nabi Isa pangkatna Rohullohu
6. Nabi Muhamad pangkatna : Rosulullohu
· Para Nabi anu Kasebat di luhur parantos parupus
· Para Rusul mah tetep teu robah nepi ka Qiyamat oge.
Sing Apik Sing Telik
Catetan dina bagian Hak
· Rasulullah = Rasa Allah
· Rasa Manusa = Rasa Sajati = Goib
· Rasa Jasmani = Rasa Pribadi
· Naon Hartina Dalil – Hadist – Ijma – Kiyas ?
· Dalil = Pangandika Allah
· Hadist = Pangandika Rasul
· Ijma = Pangandika Para Wali + Para Muslimin
· Kiyas = Sategesna Akal
· Naon Ari Kapir ?
· Kapir sategesna lain siitu-sieta, nyaeta jalma anu jahat atina, disagala bangsa oge tangtu aya.
· Dat –Sifat Allah teh = Hakekatna Muhamad = Sajatining Sahadat = Johar Awal = Sagara Hirup = Bibit nyawa sadayana.
· Tarekatna ngelmu teh = Ngagunakeun akal sangkan aenal Yakin.
· Naon Bedana Hirup Jeung Nyawa ?
Gusti Allah maparin Nyawa ka Manusa teh dina waktu urang mimiti ngabogaan RASA, NAPSU, jeung KAHAYANG ( Napsu nu opat Perkara : Napsu Amarah-Loamah-Sawiyah jeung Mutmainah) barang mimiti gubrag ka dunya. Ari Hirup mah geus ti beh ditu keneh , dijero beuteung Indung urang geus bias usik (Hirup
Ceuk Hadist : “Man Soal bila Ma’ripatin la tasinu Solatuhu”.( Jalma Solat teu kalawan Ma’ripat, teu sah soaltna)
Sabda Nabi Muhamad/Imam Gojali : “ Awwalu dinni ma’ripattullohi ta’alla”
(Awal-awalna anjeun nyepeng agama kudu maripat heula ka Allah)..
Dawuhan Allah di Qur’an Surat Al Hajar 99 : “Waabud Robbaka Hatta Ya’Tiyakal Yaqinu”.(Kudu nyembah maneh ka Pangeran maneh tepi ka yakin).
· Anu Goib di wujud manusa nyaeta : DAt – Sifat – Asma Allah.
· Jadi Hartina Goib the sifat-sifatna Hakekat.
· Dat nyaeta hakekatna Allah
· Sifat nyaeta hakekatna Muhamad
· Asma nyaeta hakekatna Adam
· Ap’alulloh = Amanat ti Gusti Allah , Nyaeta : Suci Ucapna, Suci Atina(Tekadna), Suci Lakuna (Lampahna)
Samemeh urang “Ngawincik Gusti, ngudag kanyataan Pangeran”teh perlu heula dikanyahokeunpertanyaan-pertanyaan di handap ieu :
1. Naon Hartina Agama ?
2.
1. HIRUP ku HIRUPNA
2. Hirup Ku Nu Hirup Naon Hartina Gama ?
3. Naon Ari Hirup
4. Saha Nu Hirup ?
5. Naon Hartina Kudrat ?
6. Naon Hartina Iradat ?
7. Naon Hartina NU Maha Suci ?
8. Naon Hartina Elmu ?
9. Naon Hartina Dirigama ?
10.Manusa teh mahluk nu pangunggul-unggulna . Naon unggulna Manusa ti mahluk nu sejen ?
11.Naon bedana Hirup Urang jeung hirup salian ti urang ?
12.Naon Ari Tetengger Agama Islam ?
13.Sajaba ti Rukun Islam jeung Rukun Iman, Rukun Naon anu perlu dikanyahokeun ku urang ?
14.Naon Ari Rukun Agama islam ?
15.Naon ari Parduna Agama Islam ?
16.Naon Ari Syaratna Islam ?
17.Naon Ari Batalna Islam ?
18.Dina Kitab Naon pepekna Caritaan jeung prakprakanana anu diparentahkeun ku hokum sara?
· Saparantosna ka jawab patarosan-patarosan di luhur perlu oge diemutkeun, mjargi aya perluna kanggo bahan ka payun nyaeta :
Buaqhna Iman aya 5:
· 1. Para Nabi = Mujijat
· 2. Para Wali = Karamat
· 3. Para Mumin = Sapaat
· 4. Para Bid’ah = Ihana
· 5. Para Kafir = Mujajilah
ALAM ANU TUJUH (7)
1.. Alam Ahadiat 2. Alam Wahdat 3. Alam Wahidoat
4. Alam Arwah 5. Alam Mitsal 6. Alam Ajsam
7. Alam Insan
Demi puji eta aya opat Harkat :
Puji : “Kodim Alal Kodim”
Dalilna : “ Laillaha Illa Anna “
Hartina ; “Euweuh deui Allah Jaba ti Aing” Gusti Allah muji ka anjeunNa.
Puji : “Kodim Alal Hadis”
Dalilna : “Nimal abdu innahu Awabbun”
Hertina : “ Pangalusna Jalma nyaeta nu sabar “ Gusti Allah muji ka abdiNa”
Puji : “ Hadis Alal Kodim “
Dalilna : “ Laillaha Illalloh “
Hartina : “ Teu aya deui Pangeran nu Wajib di sembah anging Gusti ALLAH “, Ti abdi muji ka Gustina.
Puji : “ Hadis Alal Hadis “
Dalilna : “ Jaedun Karimun “
Hartina : “Jalma Muji ka Jalma deui “.
NGAWINCIK GUSTI
Ngawincik Gusti ngudag kanyataan Pangeran teh, kupirang-pirang Hadis jeung ku pirang-pirang dalil. Hadis teh saringeun deui jeung dalil teh intipeun deui, diintip cirri-cirina disaring sari-sarina. Mun geus kaintip cirina sarta geus ka
· saring sarina , cirri teh jadi ciciren Diri, Sari teh jadi sarining Budi. Budi basa kanyataan, ciciren Diri Sajati.
· Ngawincik Gusti ngudag kanyataan Pangeran teh, lain pagawean anu gampang-gampang , lamun ku jealema anu ngnanggap bangga, sabalikna teu gampang-gampang acan ku jelema nu geus kakotekteak jalan-jalana.
· Ngawincik Gusti ngudag kanyataan Pangeran teh, moal kaudag ku jalan apal-apalan jeung dodoa’an , teu cukup ku saukur kuru cileuh kentel peujit bae, tapi kudu kalawan dibarengan ku jalan “Kautamaan”, nyaeta kautamaan Lahir jeung kautamaan Bathin.
· Ngawincik Gusti ngudag kanyataan Pangeran teh, kudu singpuguh galurna, sing nincak kana atapakna, nyaeta galur anu nungtun kana kujur ,tapak anu nuduhkeun kana jalan. Jalan cukang kautamaan, nungtun kana karahayuan, geusan kasalametan lahir bathina. **
· Naon Ari Gusti Allah teh ?
· Naon Ari Pangeran teh ?
· Anu bias ngajawab kana ieu pertanyaan, ngan jalma anu geus nyaho kana hartina IMAN – TAUHID – MA’RIFAT – ISLAM.
· Ari IMAN – TAUHID – MA’RIFAT – ISLAM teh : RUKUN AGAMA ISLAM.
Leuleupeutan leuleuweungan, dipalar kejo poena.
Deudeukeutan Reureujeungan Jeung Allah sapopoena
· Nerangkeun Rasul nu ka hiji Nabi Adam :
Sahadatna : “ Asahadu anlaillaha Ilalloh, Waashadu Ana Adam Halifatulloh”.
maneh ayeuna ulah waka haying marifat ka kami, kanyahoankeun heula wujud maneh pribadi, sabab wujud maneh eta ,kanyataan ayana Kami.” Dalilna : “Wallohu Batinnul Insan, ASl IOnsannu Dohirulloh”.
· Rasul anu ka dua Nabi Enoh :
Sahadatna :“ Asahadu anlaillaha Ilalloh,Waashadu Ana Enoh Habibulloh”
Dawuhan Gusti Allah : “Maneh Enoh dikeresakeun ku Kami jadi utusan, tapi maneh ayeuna entong haying ma’rifat ka Kami, kanyahokeun heula Denge Maneh Denge Aing”. Dalilna :”Sami- Samian”. Jeung maneh kudu SOLAT Waktu Duhur lobana opat Rokaat, sing tarima boga dua cepil jeung dua suku..
· Rasul anu ka tilu Nabi Ibrahim :
Sahadatna :“ Asahadu anlaillaha Ilalloh,Waashadu Ana Ibrahim Halilulloh”
Dawuhan Gusti Allah :”He, Ibrahim maneh teh ayeuna jadi utusan, tapi montong haying ma’rifat ka Aing, kanyahoankeun heula Paninggal Maneh, nyaeta Paninggal Aing.” Dalina :”Basar – Basiran.” Ayeuna pek geura Sujud, kudu Solat opat Rokaat waktu Asar,sabab maneh kudu tarima ngabogaan panon dua siki jeung leungeun kenca katuhu.”
· Rasul anu ka opat nabi Musa :
Sahadatna :“ Asahadu anlaillaha Ilalloh,Waashadu Ana Musa Kalamullah”.
Dawuhan Gusti Allah :” Maneh jadi utusan Aing Pribadi, tapi engtong haying terang kana Dat,Sifat Aing kanyahokeun bae heula Pangucap maneh teh eta tegesna pangucap Aing .” Dalilna : “Kalam – Mutakaliman”. Pek geura Solat waktu magrib, lobana tilu Rokaat, sabab saperkara boga baham, kaduana boga lisan katiluna boga ati.
· Rasul anu ka Lima Nabi Isa :
Sahadatna :“ Asahadu anlaillaha Ilalloh,Waashadu Ana Isa Rochulloh”
Dawuhan Gusti Allah : “Maneh, Isa geus jadi utusan Kami, tapi teu kudu haying terang kana Dat Aing, kanyahokeun heula bae Napas maneh pribadi, sabab eta napas kanyataan hirup Aing.” Pek geura Solat waktu Isao pat Rakaat, lantaran di maneh teh ngabogaan dua liang irung, katiluna napas kaopatna getih geus bukti, sabab mun getihna lampus, napasna ge moal aya
· Rasul anu ka Genepna Nabi Muhammad :
Sahadatna :“ Asahadu anlaillaha Ilalloh,Waashadu Ana MUHAMMAD RASULULLAH”
Ngadawuh Gusti Allah : “Eh, Muhammad , manehtehn utusan Kami ka Aing kudu ma’rifat sabab maneh anu pangdeuheusna’ dalilna engeus disebut dina Qur’an :” Al Insanu Siri., Wa’anna Siruchu,” Sategesna maneh Muhammad, Rasa Aing enggeus tangtu, Kapan Pangkatna ge Muhammad Rasulullah”. Ieu Aing mere Buraq pikeun engke ngadeuheus ka Hadraut Aing, jeung turunkeun ka anak incu, terus ka para Wali sadaya,muslimin para Olia, nu menang pitulung Gusti malah nepi ka poe Kiamat.”
Tinggali lafadna Nabi-nabi : Adam, Enoh, Ibrahim, Musa sareng Isa,sadayana teu nganggo Tasjid Iwal ti Nabi Muhammad, sami sareng lapad Allah, netelakeun
· ka Yang Agung.
Jadi sanajan ayeuna sadayana umat Nabi, tangtu bias lamun kapanggih”Tasjidna” asal suhud neanganana, dibeulina ku prihatin, Tirakat mutih, puasa sareng dibarengan ku Tekad, Ucap jeung Lampah anu Suci. Mangga Lenyepan !!!
· Saur Sepuh : Keris manjing Warangka, Warangka manjng Curiga
CATETAN HASIL PRIBADI
· Ngelmu the kudu: Kapanggih , Kaharti, Karasa, Jeung Nyata.
ALLAHKapanggih Pituduhna
Kaharti Maksudna
Karasa Eusina
Nyata Ayana
Katineung kuring
Dina saban mangsa, ku kuring geus karasa
Nyata ayana rasa , nu pinuh ku karempan
Ari ras maca diri sorangan
Saha nu salah, naha make salah, jeung naha bet aya ?
Hirup manusa teu sabaraha lilana
Kabagjaan dunia akhirat anu di seja
Rasa deudeuh jeung nyaah kasasama
Teu luntur ku waktu, teu laas ku kaayaan
Iraha urang baris mulang ?


text:
Basa Kosta atawa Basa Serepan. Nurutkeun Kamus Umum Basa Sunda, kecap kosta teh asalna tina basa Sansekerta, anu hartina asing. Jadi basa kosta teh hartina basa asing. 1. Nu asalna tina basa Arab. abad abad
Kecap Serepan tina Basa Asing. 4 thoughts on “KATA SERAPAN ARAB-SUNDA”. Laras. sangat membantu sekali blog ini, makasih agung. November 4, 2013 pada 8:13 am · Balas. Agung Candra. terimakasih semuanya.
NGADANGUKEUN CERAMAH DI MASJID MULUDAN mangrupi kecap serepan ti bahasa Arab nyaeta maulid nu hartosna poe lahir, Sob. muludan oge biasana dirayakeun pikeun ngingetan kana poe lahirna kanjeng Nabi
contoh kecap serepan tina basa Arab jeung Sansekerta. a. Kecap serepan tina Basa Arab. Ø Darussalam, dabat, darurat, damawi, daerah, dajal, dakwah, batin, damir, tawakup, basir, sareat, saum, pikir, rahim, malarat, kamus
Serepan tina Basa Arab. ahir, akal, batal, gaib, hadiah, hajat, halal, hasil, iblis, kiblat, lahir, mahluk, ajaib, badan, darurat, hidayah, hakim, haram, hilap, ibadah, idin, jubah, kamus, kitab, lisan, makam, maksud, mupakat, pasal,
KECAP SUNDA SEREPAN BAHASA ARAB. Posted by Ardit mulder |. · Solat; · Dikir; · Korsi; · Waktos; · ahir; · akal; · bata,; · gaib; · hadiah; · hajat; · halal; · hasil; · iblis; · kiblat; · lahir; · mahluk; · ajaib; · badan; · darurat; · hidayah
Kecap élmu sorangan mangrupakeun kecap serepan tina basa Arab "ilm". Anu hartina surti, ngarti, atawa nyaho. Élmu pangaweruh bisa boga harti surti kana hiji pangaweruh, sarta élmu sosial bisa boga harti nyaho masalah-masalah sosial.
Asupna pangaruh basa Arab kana basa Sunda marng jeung asup sarta mekarna agama Islam di Tatar Sunda. Komo deui umumna urang Sunda ngagem agama Islam. Conto serepan tina basa Arab, di antarana: ahir, akal,
- Halaman ini diberdayakan oleh Google, Bing!, dan Blekko -


text:
Steven Gerrard
Steven George Gerrard atawa nu leuwih dikenal Steven Gerrard, atawa Stevie G (gumelar di Whiston, Inggris, 30 Méi 1980) nya éta salah saurang pamaén Sepak Bola ti Inggris.[1]
Karir[édit | sunting sumber]
Gerrard maén di Liverpool F.C. nalika taun 1997 (sanajan debut profésionalna karak dimimitian dina 19 November 1998) sabagé pamaén pangganti Vegard Heggem dina babak kadua nalika liverpool ngalawan Blackburn Rovers.[1]
Steven Gerard nya éta salah sahiji pamaén tengah Inggris nu paling populér. Anjeunna sok disebat roh permainan Liverpool jeung jadi salah sahiji legenda The Reds.[2] Gol Internasionalna jeung tim nasional Inggris nalika The Three Lions ngababad Jérman 5-1 dina bulan Séptémber 2001.[2]
Gerard ngamimitian karirna sabagé gelandang nu kréatif, populér ku gol-gol nu penting dina mangsa-mangsa nu kritis.[2] Anjeunna ogé kaptén Liverpool nalika meunangkeun gelar Liga Champions taun 2005.[2] Anjeunna di anggap sabagé gelandang paling berbahaya di Eropa.[2]
Steven Gerrard ogé geus nikah jeung Alex Curran dina musim panas 2007.[2] Anjeunna miboga 2 urang budak awéwé nu ngaranna Lily Ella jeung Lexie.[2]


text:
Al Insyiroh
Surat Al Insyiroh (basa Arab:الانشراح, "Longsong") nyaéta surat ka-94 dina al Qur'an. Surat ieu diwangun ku 8 ayat sarta kaasup kana golongan surat-surat Makkiyah sarta diturunkeun sanggeus surat Ad-duha.
Daptar eusi
Poko-poko eusi[édit | sunting sumber]
Panegesan ngeunaan nikmat-nikmat Alloh SWT anu dibikeun ka Nabi Muhammad SAW, sarta pernyataan Alloh yén sajaba kasusah aya kamudahan; alatan éta diparéntahkeun ka Nabi ambéh tetep ngalakonan amal-amal soléh sarta tawekal ka Mantenna.
Eusi jeung Tarjamah[édit | sunting sumber]
Hubungan surah Al Insyirah jeung surat At Tin[édit | sunting sumber]
Dina surat Alam Nasyroh, Alloh SWT ngécéskeun paréntah ka Nabi Muhammad SAW salaku manusa sampurna. Mangka dina surat At Tin, diterangkeun yén manusa éta téh mahluk Alloh anu miboga kasanggupan boh lahir boh batin. Kasanggupanana éta jadi kanyataan lamun maranéhanana nurutan tapak lacak Nabi Muhammad SAW.